title: Samuel Beckett

text: Isänsä kuoltua vuonna 1933 Beckett muutti Lontooseen, missä asuessaan hän julkaisi kokoelman lyhyttarinoita nimeltä "More Pricks Than Kicks" (1934) ja kävi psykoanalyysissä tohtori Wilfred Bionin alaisuudessa vuosina 1935–1936. Vuonna 1936 hän palasi Pariisiin, missä tapahtui yksi Beckettin elämän dramaattisimmista käänteistä, kun sutenööri puukotti Beckettiä vuonna 1938 Beckettin kieltäydyttyä antamasta hänelle rahaa. Samana vuonna Samuel Beckett tapasi Suzanne Dechevaux-Dumesnilin, tulevan vaimonsa, ja julkaisi ensimmäisen romaaninsa "Murphyn" (1938).


title: Samuel Beckett

text: Toisen maailmansodan puhjettua Beckett asui jälleen Irlannissa, mutta palasi Pariisiin liittyäkseen Ranskan vastarintajoukkoihin, minkä takia hän joutui natsien vainoamaksi. Beckett pakeni Dechevaux-Dumesnilin kanssa Etelä-Ranskan maaseudulle, missä he oleskelivat lähes kaksi ja puoli vuotta. Beckett sai elantonsa työskentelemällä maanviljelijänä, jonka turvin hän kirjoitti toisen romaaninsa "Watt" (1953). "Watt" oli myös Beckettin toistaiseksi viimeinen alun perin englanniksi kirjoitettu romaani. Tämän jälkeen Beckett ryhtyi kirjoittamaan ranskaksi, joskin hän teki englanninkieliset käännökset kirjoistaan itse. Beckett perusteli vaihdosta halustaan kirjoittaa "ilman tyyliä", tarvetta eleganttiin ilmaisuun.


title: Samuel Beckett

text: Sodan jälkeen Beckett työskenteli hetken Irlannin Punaiselle Ristille Pariisissa. Vuosina 1946–1949 hän kirjoitti proosatrilogian, joka koostui romaaneista "Molloy", "Malone meurt" ja "L'Innommable". Vuonna 1949 kirjoitettu näytelmä "En attendant Godot" (1954) puolestaan teki Beckettista maailmankuuluisuuden ja yhden absurdin teatterin merkittävimmistä kirjoittajista. "Godotin" jälkeen Beckettiltä julkaistiin radiokuunnelmien lisäksi useita näytelmiä, joista merkittävimmät lienevät "Fin de partie" (1957) ja "Krapp's Last Tape" (1959).


title: Samuel Beckett

text: Vuonna 1961 Beckett ja Suzanne Dechevaux-Dumesnil vihittiin Englannissa. Samana vuonna julkaistiin Beckettin viimeinen pitkä romaani "Comment c'est", jonka jälkeen hän jatkoi uraansa kirjoittamalla teatterinäytelmien lisäksi radioon ja televisioon, pääosin englanniksi. Alan Schneider, joka ohjasi useimmat yhdysvaltalaiset tuotannot Beckettin näytelmistä, ohjasi myös Beckettin ainoan elokuvakäsikirjoituksen "Film" (1963), jonka pääosassa nähtiin Buster Keaton. Vuonna 1969 Samuel Beckettille annettiin Nobelin kirjallisuuspalkinto, joskin hän kieltäytyi osallistumasta palkintoseremoniaan, ja hänen on huhuttu antaneen suuren osan palkintorahoistaan kollegoilleen. Samuel Beckettin merkittävimpiä töitä 1970-luvulla olivat näytelmät "Company" (1979) ja "All Strange Away" (1979), sekä runokokoelma "Mirlitonnades" (1978).


title: Samuel Beckett

text: Sekä Beckett että hänen vaimonsa kuolivat vuonna 1989: Dechevaux-Dumesnil 17. heinäkuuta ja Beckett myöhemmin 22. joulukuuta. Molemmat haudattiin samaan hautaan Cimetière du Montparnasselle Pariisissa. Hauta on Beckettille ja hänen minimalistisille töilleen tyypillinen: hautakivenä toimii valtava pala hiottua mustaa graniittia, johon on kirjoitettu Beckettin ja hänen vaimonsa nimet, ja syntymä- ja kuolinvuodet. Haudan vierellä seisoo yksinäinen puu muistona kirjailijan tunnetuimmasta näytelmästä "Godot".


title: Doris Day

text: Doris Day ("Doris Mary Ann Kappelhoff"; s. 3. huhtikuuta 1922 Cincinnati, Ohio) on yhdysvaltalainen näyttelijä ja laulaja. Hän teki viimeiset elokuvansa 1968.


title: Doris Day

text: Doris Day aloitti tanssijana, mutta päätyi lopulta elokuviin ja hänen ensimmäinen elokuvansa "Valtameren romanssi" valmistui 1948. Seuraavana vuonna Day levytti ensimmäisen kerran ja hänestä tuli yksi 50- ja 60-lukujen suosituimmista näyttelijöistä ja laulajista.


title: Doris Day

text: Vuonna 1956 valmistui Alfred Hitchcockin trilleri "Mies joka tiesi liikaa", jossa Day osoitti näyttelijänlahjansa. Hän lauloi siinä myös ikivihreän "Que Sera, Seran". Hänen loistavat komediennen kykynsä pääsivät oikeuksiinsa kolmessa aikanaan rohkeina pidetyssä komediassa "Kaikki alkoi puhelimesta" (The Pillow Talk, 1959), "Rakkaani, tule takaisin" (Lover Come Back, 1961) ja "Älä lähetä kukkia" (Send Me No Flowers, 1964), joissa miespääosaa esitti Rock Hudson. Vuonna 1962 hän loisti Cary Grantin kanssa komediassa "Minkin kosketus". Day teki viimeiset elokuvansa 1968.


title: Doris Day

text: Vuosina 1968–1973 Daylla oli oma sitcom-komediasarja nimeltään "Doris Day Show", jonka tunnussävelmänä oli Que Sera, Sera.


title: Doris Day

text: Vuonna 1985 hän juonsi omaa lemmikkieläimistä kertovaa talk show’taan "Doris Day’s Best Friends", jonka ensimmäisenä vieraana oli vaikeasti sairas Rock Hudson. Day on myös kirjoittanut omaelämäkerran "Doris Day: My Own Story".


title: Doris Day

text: Vuonna 2008 Daylle myönnettiin Grammy-palkinto elämäntyöstä, mutta hän ei tullut hakemaan sitä, mikä osoittaa että hän on yksi täydellisimmin julkisuudesta vetäytyneistä Hollywood-tähdistä.


title: Doris Day

text: Doris Day on ollut naimisissa neljä kertaa, mutta kolme avioliittoista päättyi avioeroon ja yksi leskeytymiseen. Hänellä oli yksi lapsi ensimmäisestä avioliitosta, muusikko Terry Melcher, joka syntyi 1942 ja kuoli syöpään 2004.


title: Doris Day

text: Elokuvauransa jälkeen hän on keskittynyt eläinsuojelutyöhön. Hän luopui taiteilijanimestään, nykyisin hänet tunnetaan nimellä Clara Kappelhoff.


title: Octavio Paz

text: Octavio Paz (31. maaliskuuta 1914 – 19. huhtikuuta 1998) oli meksikolainen runoilija, kirjailija ja diplomaatti, jolle myönnettiin Nobelin kirjallisuuspalkinto 1990.


title: Octavio Paz

text: Pablo Neruda rohkaisi nuorta Pazia, joka julkaisi ensimmäiset runonsa jo 19-vuotiaana. Vuonna 1937 Paz kävi Espanjan sisällissodan keskellä osoittamassa tukeaan tasavaltalaisille. Vuonna 1962 Paz lähetettiin Intiaan Meksikon suurlähettilääksi, ja siellä hän kirjoitti valmiiksi useita teoksiaan.


title: Octavio Paz

text: Pazin nuoruudenteoksia sävyttävät marxilaisuus, surrealismi, eksistentialismi, buddhalaisuus ja hindulaisuus. Hänen runonsa "Aurinkokivi" (Piedra del sol, 1957) on tunnettu surrealistisen runouden edustaja. Myöhemmät teokset kertovat usein kuvataiteesta, kuten Joan Mirón töistä.


title: Octavio Paz

text: Esseistinä Paz kirjoitti Meksikon politiikasta ja taloudesta, asteekkien taiteesta, antropologiasta ja seksuaalisuudesta.


title: Octavio Paz

text: Pazin tuotanto on muokannut Meksikon kuvaa maailmalla ja meksikolaisten kuvaa itsestään. Tähän on etenkin vaikuttanut kirjan kokoinen kulttuuriantropologinen essee "El laberinto de la soledad" meksikolaisten kulttuurista ja käyttäytymisestä.


title: Elton John

text: Sir Elton Hercules John, CBE (syntyjään Reginald Kenneth Dwight, s. 25. maaliskuuta 1947 Pinner, Middlesex, Englanti) on menestynyt englantilainen poplaulaja, pianisti ja lauluntekijä. Hän on myynyt yli 450 miljoonaa levyä urallaan, joka kattaa viisi vuosikymmentä.


title: Elton John

text: Johnin uran suurin kaupallinen menestys ajoittui 1970-luvulle, jolloin hän saavutti Yhdysvaltain albumilistan kärjen seitsemän kertaa peräkkäin. Kuusi kappaletta nousi ykköseksi, 16 pääsi Top 10:een ja 23 Top 40:een. Suurimman suosionsa aikaan hän teki albumejaan tiiviissä yhteistyössä sanoittaja Bernie Taupinin kanssa ja pukeutui huomiota herättävästi, mikä toi värikkyyttä hänen esiintymisiinsä.


title: Elton John

text: 1990-luvun alussa John myönsi kärsineensä uransa aikana huumeongelmista, alkoholismista ja bulimiasta. Hän on edelleen esillä julkisuudessa ja jatkaa AIDSin vastaista taistoa, jossa hän on ollut mukana 1980-luvun lopulta alkaen. Hän pääsi Rock and Roll Hall of Fameen vuonna 1994, ja hänet aateloitiin vuonna 1998.


title: Elton John

text: Reginald Kenneth Dwight syntyi 25. maaliskuuta 1947 isovanhempiensa talossa Pinnerissä. Hänen isänsä Stanley oli ilmavoimien lentokapteeni. Isä piti perheessään vanhanaikaista järjestystä ja kuria, mitä Elton on myöhemmin kaunaisesti muistellut. Stanley ja Sheila Dwightille ei syntynyt muita lapsia.


title: Elton John

text: Reginald innostui pianonsoitosta jo kolmen vuoden iässä, kun hänen isoäitinsä rohkaisi häntä kokeilemaan perheen pianoa. Hän kehittyi pian niin taitavaksi, että pystyi soittamaan kappaleen virheettömästi yhden kuuntelukerran jälkeen. Reginald aloitti pianotunnit kuusivuotiaana ja alkoi jo lapsena haaveilla konserttipianistin urasta. Opiskellessaan Pinnerin lyseossa 11-vuotias Reginald sai osa-aikastipendin Lontoon Royal Academy of Musiciin. Siellä Reginald oli mallioppilas, joka tunnettiin poikkeuksellisen hyvästä sävelkorvastaan. Lyseossa häntä pidettiin keskikertaisena ja sovinnaisena oppilaana. Reginald oli suuri rock and rollin ihailija, ja akatemiavuosiensa kuluessa hän pikku hiljaa menetti kiinnostuksensa klassiseen musiikkiin. Reginald käytti silmälaseja jo ennen tulemistaan likinäköiseksi, sillä hän halusi kunnioittaa lento-onnettomuudessa kuollutta laulaja Buddy Hollya. Hänen suosikkiurheilulajinsa oli jalkapallo, ja hän yritti katsoa kaikki Watfordin ottelut.


title: Elton John

text: 15-vuotiaana Reginald alkoi esiintyä paikallisessa pubissa, mutta sai aluksi negatiivisen vastaanoton. Tilanne kuitenkin parani ajan kuluessa. Neljäntenä lyseovuotenaan hänet otettiin pianistiksi ja laulajaksi paikalliseen blues- ja rock and roll -yhtyeeseen The Corvettes, jonka olivat perustaneet kitaristi Stuart Brown ja basisti Geoff Dyson. Muutaman kuukauden kuluttua yhtye hajosi, mutta aloitti myöhemmin uudelleen nimellä Bluesology. Keväällä 1965 Reginald lopetti koulun keskittyäkseen musiikkiuraan, ja hänen serkkunsa Roy järjesti hänelle työpaikan apupoikana yhdysvaltalaisessa Music Mills -yhtiössä. Bluesology kasvoi viisijäseniseksi, Reginaldin ja Stuart Brownin lisäksi siihen kuuluivat rumpali Mick Inkpen, basisti Rex Bishop ja tenorisaksofonisti Mike. Inkpen suostutteli työnantajansa, Arnold Tendlerin, yhtyeen manageriksi ja sponsoriksi. Hänen rahoillaan Bluesology levytti kaksipuolisen demolevyn, jolla Reginald esitti kirjoittamansa kappaleen "Come Back Baby" ja Brown lauloi Jimmy Witherspoonin kappaleen "Times Getting Tougher Than Tough". Tendler sai yhtyeelle levytyssopimuksen Fontanalta, mikä ei kuitenkaan ollut niihin aikoihin merkittävä saavutus, sillä levy-yhtiöt kävivät läpi lukemattomia harrastelijayhtyeitä löytääkseen ”seuraavan Beatlesin”. Yhtye levytti samat kappaleet jotka olivat demolla ja single julkaistiin heinäkuussa 1965. Listamenestystä ei tullut, mutta Bluesology sai parempia esiintymistilaisuuksia. He uudistivat kokoonpanoaan ottamalla mukaan trumpetisti Pat Higgsin ja osallistuivat kykyjenetsintäkilpailuun, joka toi heille tilaisuuden esiintyä yhdysvaltalaisten R&B-artistien taustayhtyeenä Britannian kiertueilla. Reginald joutui siksi lopettamaan työt Music Millsissa ja keskittymään pelkkään musiikkiuraan.


title: Elton John

text: Bluesology kiersi maata muun muassa Patti LaBellen ja Billy Stewartin kanssa alkuvuodesta 1966. Helmikuussa julkaistiin toinen single, jonka A-puoli oli Reginaldin sävellys "Mr Frantic" ja B-puolena oli Brownin laulama "Every Day I Have the Blues". Single ei noussut listoille ja yhtye jatkoi esiintymistä. Loppuvuodesta brittiläinen blueslaulaja Long John Baldry palkkasi Bluesologyn taustayhtyeekseen ja kokoonpano muuttui. Uusia jäseniä olivat rumpali Pete Gavin, basisti Freddy Gandy, kitaristi Neil Hubbard, trumpetisti Marc Charig ja tenorisaksofonisti Elton Dean. Baldry palkkasi myöhemmin vielä yhden laulajan, minkä vuoksi Reginald jäi taustahahmoksi. Nähtyään "New Musical Expressin" lehti-ilmoituksen, jossa etsittiin jäseniä uuteen yhtyeeseen, Reginald päätti hakea paikkaa. Ray Williams, joka oli American Libertyn Euroopan haaran taiteellinen johtaja ja vastuussa kykyjen löytämisestä, ei innostunut Reginaldin koe-esiintymisestä, joka ei ollut lainkaan muodin mukainen. Reginald teki häneen kuitenkin jonkinlaisen vaikutuksen, sillä hän päätti antaa tämän levyttää demon. Reginald kertoi Williamsille heikkoudekseen laulujen sanoitukset. Hän osasi säveltää lauluja nopeasti, mutta ei kyennyt sanoittamaan niitä. Williams muisti saaneensa kirjeen 17-vuotiaalta runoilijalta Bernie Taupinilta, joka tarjosi sanoituksiaan sovitettavaksi musiikkiin. Williams antoi Taupinin lähettämät 14 sanoitusta Reginaldille, joka kirjoitti niihin muutamassa tunnissa sävellykset.


title: Elton John

text: Bluesology julkaisi kolmannen singlensä Polydorilla elokuussa 1967 nimellä Stu Brown ja Bluesology. Brown myös lauloi molemmat kappaleet singlellä, joka ei edellisten julkaisujen tapaan noussut listoille. Reginald alkoi kirjoittaa lauluja Taupinin kanssa ja levytti niitä Dick Jamesin studioilla. Parille tarjottiin lopulta sopimusta This Record Companyn kanssa ja he hyväksyivät sen, sillä Bluesology joutui väistymään taka-alalle Long John Baldryn saavutettua ykkössija Britannian singlelistalla kappaleella "Let the Heartaches Begin". Reginald esiintyi viimeisen kerran yhtyeen kanssa Edinburghissa joulukuussa 1967. Hän päätti samalla ottaa taiteilijanimen Elton John, jonka hän yhdisti Elton Deanin ja Long John Baldryn nimistä. Neljä vuotta myöhemmin joulukuussa 1971 hän muutti virallisesti nimekseen Elton Hercules John.


title: Elton John

text: This Record Company julkaisi kappaleen "I've Been Loving You" maaliskuussa 1968, mutta menestystä ei tullut. Dick James pyysi Elton Johnia ja Bernie Taupinia kirjoittamaan mahdollisimman kaupallisia kappaleita, joita muutkin artistit voisivat levyttää. Laulujen kauppaaminen ei kuitenkaan saavuttanut suurta menestystä. Syksyllä James palkkasi Steve Brownin yhtiöönsä EMIltä. Tämä vakuuttui Johnin ja Taupinin ei-kaupallisen materiaalin potentiaalista ja pyysi heitä jatkamaan samaa linjaa. "Lady Samantha" julkaistiin tammikuussa 1969. Se ei noussut listoille, mutta sai hyvät arvostelut suurimmissa musiikkilehdissä kuten "New Musical Express" ja "Melody Maker". John pääsi myös esiintymään BBC Radio Onella. Mediahuomio auttoi kaupallisempaa kappaletta "I Can't Go on Living Without You" nousemaan yhdeksi Britannian euroviisuehdokkaaksi, jonka Lulu esitti televisiossa. He saivat Dick Jamesilta luvan levyttää albumin, jonka nimeksi tuli "Empty Sky". Philipsin taiteellinen johtaja ei kuitenkaan halunnut julkaista albumia, sillä siinä ei ollut selkeää teemaa, jollaista oli odotettu albumeilta Beatlesin "Sgt. Pepper’s Lonely Hearts Club Band" -levystä lähtien. Dick Jamesin poika Stephen James julkaisi levyn Dick James Musicin itsenäisellä levymerkillä kesäkuussa 1969. Albumia myytiin vain alle 4 000 kappaletta, eivätkä kriitikotkaan siitä innostuneet.


title: Elton John

text: Ensimmäisen albumin julkaisun jälkeen Johnin ura jatkoi hiljaista linjaansa. Hän esiintyi nimettömänä halvoilla levyillä, joilla esitettiin uusia versioita isoista menestyskappaleista. Samalla hän yritti päästä eroon sopimuksestaan DJM:lla, sillä Dick James ei ollut onnistunut saamaan hänen uraansa nousuun lupauksista huolimatta. Sopimusta ei purettu, mutta Johnille annettiin vielä yksi mahdollisuus, ja hän sai levyttää albumin, jonka nimeksi tuli "Elton John". Dick James piti tuloksesta ja alkoi mainostaa levyä kunnolla. John pääsi esittämään ensimmäisen singlen "Border Song" "Top of the Pops" -ohjelmaan, mutta kappale ei saavuttanut menestystä. James päätti kuitenkin tukea Johnin uraa, sillä albumi myi Britanniassa 10 000 kappaletta, mikä oli siihen aikaan hyvä saavutus. Myös arvostelut olivat positiivisia: "New Musical Express" kutsui Johnia suureksi kyvyksi. Hänen ympärilleen palkattiin joukko ihmisiä, Ray Williams manageriksi, Nigel Olsson rumpaliksi ja Dee Murray basistiksi. Britanniassa suosio kasvoi hitaasti ja Yhdysvalloissa vieläkin vaivalloisemmin. Asiat kääntyivät kuitenkin parempaan suuntaan, kun Johnin työtoveri Roger Greenaway esitteli Johnin tuotantoa Uni Recordsin johtaja Russ Reganille Amerikan-matkallaan. Hän ei innostunut "Empty Sky" -levystä, mutta kuunneltuaan albumia "Elton John", hän hyväksyi jälkimmäisen ja pyysi laulajaa tulemaan Yhdysvaltoihin markkinoimaan sitä. James päätti, että matkan hinnan vuoksi tulisi tehdä kunnon kiertue. Keikkoja ei kuitenkaan ollut mahdollista saada ilman suurta mainetta, joten hän pääsi lopulta viikoksi pääesiintyjäksi Los Angelesin folk-klubille, Troubadourille, jossa oli tilaa 300 ihmiselle. Ensimmäinen esiintyminen sai hyvät arvostelut, vaikka John oli hetkeä ennen sitä ollut vähällä palata Britanniaan hermostuksissaan. "Los Angeles Timesin" Robert Hilburn omisti kolumninsa Johnin ensimmäiselle Troubadourin konsertille ja uskoi hänestä tulevan "yksi rockin suurimmista ja tärkeimmistä nimistä". Maine levisi ympäri Yhdysvaltoja ja kahdessa viikossa "Elton John" -albumia oli myyty 30 000 kappaletta. Kiertuetta pidennettiin ja se käsitti lopulta Bostonin, Philadelphian ja New Yorkin.


title: Elton John

text: Yhdysvaltain läpimurron jälkeen John palasi kotimaahansa, jossa vastaanotto oli hiljainen. Lokakuussa 1970 hän julkaisi kolmannen albuminsa "Tumbleweed Connection", joka nousi viidenneksi Yhdysvaltain albumilistalla, mutta ei tehnyt vaikutusta Britanniassa. John ja James olivat yhtä mieltä siitä, että mikään kappale ei sopisi singleksi, ja lopulta John päätyi levyttämään soundtrackin Lewis Gilbertin ohjaamaan elokuvaan "Ystävät".


title: Elton John

text: Uni Records julkaisi kappaleen "Your Song" albumilta "Elton John", ja marraskuun puolivälissä John ja hänen yhtyeensä palasivat Yhdysvaltoihin toiselle kiertueelle. He saivat myös vihdoin huomiota Britannian lehdistössä, kun Bob Dylan kehui Johnin ja Taupinin yhteistyötä. Tammikuussa 1971 "Your Song" nousi kahdeksanneksi Yhdysvaltain singlelistalla ja helmikuussa seitsemänneksi Britannian listalla ollen näin Johnin ensimmäinen menestyskappale kotimaassaan. Kahden seuraavan vuosikymmenen aikana kappaleesta tehtiin ainakin 45 cover-versiota ja John Lennon sanoi sitä ensimmäiseksi todella uudeksi asiaksi Beatlesien jälkeen.


title: Elton John

text:
Vaikka "Tumbleweed Connection" menestyi kaupallisesti, seuraavat nopeasti julkaistut levyt jäivät vähälle huomiolle. Soundtrack "Friends" saavutti kultarajan vähittäismyyjille myytyjen määrien ansiosta, mutta todellinen myynti jäi alhaiseksi. Lisäksi julkaistiin äänityspäivänsä mukaan nimetty livealbumi "11-17-70", joka nousi sijalle 11 Yhdysvalloissa mutta ei ollenkaan listoille Britanniassa. John on myöhemmin sanonut, että hätäiset julkaisut olivat vähällä tuhota sen menestyksen, jonka eteen he olivat kauan töitä tehneet.
John lähti neljännelle Yhdysvaltain kiertueelle kahdeksan kuukauden sisällä vuonna 1971. Kiertue kesti kymmenen viikkoa, käsitti 55 kaupunkia ja teki hänestä dollarimiljonäärin. Hän pääsi myös ensimmäistä kertaa "Rolling Stone" -lehden kanteen, johon kuvan otti Annie Leibovitz. Vuoden lopulla Britannian lehdistö oli jo väsynyt ylistämään Johnin saavutuksia ja otsikoiden sävy muuttui päinvastaiseen suuntaan. Hän toivoi voivansa voittaa kriitikot puolelleen uudella albumilla "Madman Across the Water", mutta vaikka se sijoittuikin kahdeksanneksi Yhdysvalloissa, Britanniassa se jäi sijalle 41. Sopivaa singleä ei taaskaan löytynyt, sillä kappaleet olivat liian pitkiä.


title: Elton John

text: Huhtikuussa 1972 single "Rocket Man" nousi sijalle kaksi Britannian singlelistalla ja sijalle kuusi Yhdysvalloissa. Single julkaistiin sattumalta samoihin aikoihin, kun kuuluotain Apollo 16 oli uutisotsikoissa. Albumi, jolta "Rocket Man" julkaistiin, levytettiin verotussyistä Ranskassa ja sille annettiin siten nimi "Honky Chateau". Levytystä varten palkattiin uusi kitaristi, David Johnstone. Albumista tuli Johnin ensimmäinen ykkössijalle yltänyt levy Yhdysvalloissa ja neljäs kultalevy. Loppuvuodesta julkaistiin "Crocodile Rock", joka nousi listaykköseksi Yhdysvalloissa. John palasi maahan uudelle kiertueelle, mutta kävi kesken sitä kotimaassaan esiintymässä kuninkaallisessa kutsunäytännössä, joka televisioitiin 25 miljoonalle ihmiselle. Esiintymisestä tuli kritiikkiä, ja eräs kriitikko kirjoitti Johnin jääneen täysin toisen esiintyjän, Liberacen varjoon. Yhdysvalloissa kiertue myi kuitenkin loppuun ja vuodenvaihteeseen mennessä "Elton John", "Tumbleweed Connection", "Madman Across the Water" ja "Honky Château" olivat kaikki myyneet platinaa eli yli miljoona kappaletta.


title: Elton John

text: Alkuvuodesta 1973 julkaistiin toinen single "Daniel" ja uusi albumi "Don’t Shoot Me I’m Only the Piano Player", joka nousi ykköseksi sekä Yhdysvalloissa että Britanniassa. Samoihin aikoihin John perusti oman levy-yhtiön Rocket Recordsin John Reidin, Taupinin, Steve Brownin ja Gus Dudgeonin kanssa. Tarkoitus oli aluksi julkaista muiden artistien levytyksiä, sillä Johnilla oli oma sopimus toisaalla vuoteen 1975 asti. Levymerkille otettiin David Johnstone, joka halusi tehdä sooloalbumin ja Kiki Dee, joka ei ollut vielä saanut menestystä urallaan. Keväällä 1973 levytettiin "Goodbye Yellow Brick Road". Ranskan studiota ei voitu aluksi käyttää oikeuskiistojen vuoksi, joten ryhmä matkusti Kingstoniin Jamaikalle. Paikka oli sillä hetkellä muodissa, sillä reggae oli noussut suosioon. Työnteko Jamaikalla ei kuitenkaan onnistunut sekavien järjestelyjen vuoksi ja levytystä voitiin lopulta jatkaa Ranskassa. Kappaleita tuli niin paljon, että päätettiin julkaista tupla-albumi. Se julkaistiin syksyllä, ja se pysyi Yhdysvalloissa top 40 -listalla yli vuoden. Julkaisun ohessa järjestettiin entistä suurempi Yhdysvaltain kiertue.


title: Elton John

text: Seuraava albumi "Caribou" (1974) äänitettiin kuuden päivän aikana Coloradon vuorilla. Se nousi niin Britannian kuin Yhdysvaltainkin listaykköseksi, ja single ”Don’t Let the Sun Go Down on Me” nousi Yhdysvaltain listakakkoseksi. John näytteli The Whon rockoopperaelokuva "Tommyn" yhdessä kohtauksessa ja julkaisi versionsa kappaleesta ”Pinball Wizard”. John valittiin keväällä 1974 jalkapalloseura Watfordin johtokunnan jäseneksi. Hän maksoi seuran velat pois pitämällä varainkeruukonsertin.


title: Elton John

text: "Captain Fantastic and the Brown Dirt Cowboy" (1975) on Johnin ja Bernie Taupinin omaelämäkerrallinen albumi, joka kertoo kaksikon uran alkuvaiheista Lontoossa vuosina 1967–1969. Albumi saatiin äänitettyä jo kesällä 1974 mutta julkaistiin vasta yhdeksän kuukautta myöhemmin, jolloin se nousi suoraan Billboardin listaykköseksi ensimmäisenä albumina tilastojen historiassa. Albumi sai myös kriitikoilta paremman vastaanoton kuin edeltäjänsä. Loppuvuonna 1974 John kävi New Yorkissa laulamassa taustoja John Lennonin uudelle albumille ja julkaisi singlenä oman versionsa Lennonin Beatles-kappaleesta ”Lucy in the Sky with Diamonds”. Kokoelmalevy "Greatest Hits" (1974) nousi listaykköseksi ja on edelleen Johnin myydyin albumi Yhdysvalloissa. MCA julkaisi Johnin esikoisalbumin "Empty Sky" Yhdysvalloissa ensi kertaa.


title: Elton John

text: Kesällä 1975 John uudisti taustabändiään ja lisäsi siihen kosketinsoittajan. Albumi "Rock of the Westies" (1975) nousi Yhdysvaltain listaykköseksi, mutta John on myöhemmällä urallaan vain harvoin esittänyt sen materiaalia. Albumin erottaa muista Johnin albumeista sen ”äänivalli” ja kitaroiden nostaminen etualalle joissain kappaleissa. Elton John oli vuonna 1975 uransa huipulla. Hän oli myynyt maailmanlaajuisesti jo 75 miljoonaa levyä, ja hänen kappaleitaan soitettiin lakkaamatta radiossa. Vuoden 1975 aikana John vastasi yksinään kahdesta prosentista koko maailman levynmyynnistä.


title: Elton John

text: Tupla-albumi "Blue Moves" (1976) äänitettiin Torontossa. John sävelsi poikkeuksellisesti joitain sen kappaleita ennen kuin Taupin oli kirjoittanut sanoitukset. Avioliitto-ongelmista kärsineen Taupinin sanoituksissa on alakuloinen tunnelma, mutta jotkin Johnin sävellyksistä ovat silti kokeilunhaluisia ja nopeatempoisia. Albumilta otettu single ”Sorry Seems to Be the Hardest Word” nousi Yhdysvaltain singlelistan kuutossijalle. Ennen albumin julkaisua Johnilta julkaistiin livealbumi "Here and There", joka oli äänitetty vuonna 1974. Maaliskuussa 1976 Johnin hahmo lisättiin Madame Tussaud’n vahakabinettiin. John oli ystävystynyt kuningasperheen kanssa ja soitti usein kuninkaallisten tilaisuuksissa ja kutsunäytöksissä. Johnin ja Kiki Deen duettosingle ”Don’t Go Breaking My Heart” (1976) oli Johnin ensimmäinen listaykkössingle Britanniassa ja kuudes Yhdysvalloissa. Lokakuussa 1976 John kertoi "Rolling Stonen" haastattelussa olevansa biseksuaali. Myöhemmin hän on sanonut uskovansa lukijoiden ymmärtäneen hänen todellisuudessa tunnustaneen homoutensa.


title: Elton John

text: Johnin uralla alkoi laskukausi "Blue Movesin" myötä. Hän ei saanut top 10 -singlejä enää kolmeen vuoteen ja myös hänen albumiensa myynti laski. John ei julkaissut vuonna 1977 uutta studioalbumia ja aloitti vuoden lopulla puolentoista vuoden tauon konsertoinnista. Hänet oli nimetty Watfordin jalkapalloseuran puheenjohtajaksi, ja hän teki seurassa muutoksia tavoitteenaan nostaa se nelosdivisioonasta ylemmäs, mikä onnistuikin nopeasti.


title: Elton John

text: Lokakuussa 1978 Johnilta julkaistiin studioalbumi "A Single Man". Siihen sanoituksia tekivät Taupinin sijaan John itse sekä Gary Osborne. Albumi nousi Yhdysvaltain listalla vasta sijalle 15 ja Britanniassa sijalle 8. Albumia seuranneella kiertueella John esiintyi kahdeksan kertaa Neuvostoliitossakin, mikä oli länsimaiselle rockartistille hyvin harvinaista tuohon aikaan. Vuonna 1979 julkaistu Elton Johnin diskoalbumi "Victim of Love" ei sisältänyt yhtään Johnin itse tekemää kappaletta. Albumi myi hyvin vaatimattomasti eikä päässyt listoilla edes 30:n kärkeen.


title: Elton John

text: 1980-luvun ensimmäisillä albumeillaan Elton John teki yhteistyötä Bernie Taupinin ohella muidenkin sanoittajien kuten Gary Osbornen kanssa. "21 at 33" (1980) myi Yhdysvalloissa kultaa ja Britanniassakin paremmin kuin edeltäjänsä "Victim of Love". Levyä seurasi Yhdysvaltain-kiertue, jolla John esiintyi New Yorkin keskuspuiston ilmaiskonsertissa uransa suurimmalle yleisölle, noin 400 000 kuulijalle. Kiertueen aikana hän siirtyi MCA:lta Geffen Recordsille.


title: Elton John

text:
Albumi "The Fox" (1981) on tyylillisesti monimuotoisempi kuin edellinen albumi. Toukokuussa 1982 Johnin omistama jalkapallojoukkue Watford FC nousi ylimmälle sarjatasolle ensimmäistä kertaa historiassaan. Albumin "Jump Up!" (1982) jälkeen John lähti maailmankiertueelle.
"Too Low for Zero" (1983) on jälleen kokonaan Taupinin sanoittama. John soittaa useimmilla kappaleilla pianon sijaan Yamaha-syntetisaattoria. Albumi nosti hänet takaisin suosioon: se sai hyvät arvostelut sekä nousi Britanniassa albumilistan sijalle 7 ja pysyi listalla 73 viikkoa. Myös albumilta otetut singlet ”I Guess That’s Why They Call It the Blues” ja ”I’m Still Standing” nousivat hiteiksi. Kappaleiden musiikkivideot olivat kekseliäämpiä kuin Johnin aikaisemmat videot, mutta videoiden teko oli Johnille silloin ja myöhemminkin vastenmielistä.


title: Elton John

text: "Breaking Hearts" (1984) on nimensä mukaisesti sanoituksiltaan melko surullinen, kuten myös albumin menestynein single ”Sad Songs (Say So Much)”. Albumi menestyi hyvin Britanniassa mutta vaatimattomammin Yhdysvalloissa. Albumin äänitysten aikana John tutustui ääniteknikko Renate Blaueliin, ja he menivät naimisiin helmikuussa 1984. Johnin päihteidenkäyttö oli 1980-luvulla huipussaan, ja hän sairasti myös bulimiaa. Myöhemmin John on kertonut menneensä naimisiin Blauelin kanssa välttyäkseen kohtaamasta huumeongelmaansa. Avioliitto ei kuitenkaan saanut häntä lopettamaan kokaiinin ja alkoholin liikakäyttöä.


title: Elton John

text: Ennen albumin "Ice on Fire" (1985) julkaisua John esitti kuusi kappaletta Live Aid -hyväntekeväisyyskonsertissa heinäkuussa 1985. Saman vuoden marraskuussa alkanut kiertue oli Johnin näyttävin yli kymmeneen vuoteen.


title: Elton John

text: Albumi "Leather Jackets" (1986) menestyi suhteellisen heikosti ja sai huonot arvostelut. Kiertueen aikana John kärsi ääniongelmista, ja hänen äänihuulistaan poistettiin kyhmyt leikkauksessa tammikuussa 1987. Leikkauksen seurauksena hänen äänensä madaltui.


title: Elton John

text: Sensaatiolehti "The Sun" otti Johnin valheellisten skandaalipaljastusten kohteeksi vuonna 1987, minkä johdosta John nosti lehteä vastaan useita oikeusjuttuja. Jutut sovittiin myöhemmin oikeuden ulkopuolella. Samaan aikaan hänen avioliitossaan oli ongelmia, hän oli masentunut ja hänen alkoholiongelmansa oli pahentunut. Seuraavan albuminsa "Reg Strikes Back" (1988) hän levytti vuosien tauon jälkeen MCA:lle. Albumi on melko epäyhtenäinen mutta sisältää useita hittikappaleita, kuten Billboardin listakakkossingle ”I Don’t Wanna Go On with You Like That”. Keväällä 1988 John myi pois osuutensa Watfordista, joka oli lakannut menestymästä. Syyskuussa 1988 hän myi suuren määrän tavaroitaan kuten pukuja, huonekaluja ja taidetta Sothebyn huutokaupassa. Hänen avioliittonsa päättyi virallisesti marraskuussa 1988.


title: Elton John

text: "Sleeping with the Past" (1989) tekee kunniaa 1960- ja 1970-lukujen r&b-soundille. Albumi oli Johnin ensimmäinen platinalevy Yhdysvalloissa vuoden 1978 jälkeen, ja se nousi Britannian listaykköseksi. Singlelistaykköseksi noussut balladi ”Sacrifice” on Johnin mukaan yksi hänen tärkeimmistä lauluistaan. Singlen menestyksen seurauksena John ilmoitti, että kaikkien hänen muidenkin brittisinglejensä tuotto ohjattaisiin aids-rahastoihin. Albumia seurannutta Euroopan-kiertuetta vaivasi Johnin alkoholin- ja kokaiininkäyttö.


title: Elton John

text: Toukokuussa 1990 John äänitti seitsemän kappaleen mittaisen konserttinsa MTV:n Unplugged -sarjaan. Saman vuoden heinäkuussa hän hakeutui vieroitushoitoon Chicagoon ja sen jälkeen moniin vieroitusohjelmiin, joiden avulla hän pääsi eroon päihteistä, bulimiasta ja ylensyönnistä.


title: Elton John

text: Vuonna 1990 julkaistu kokoelmalevy "The Very Best of Elton John" nousi Johnin eniten myydyksi albumiksi Britanniassa. Samana vuonna Yhdysvalloissa Johnilta julkaistiin neljän CD:n boksi "To Be Continued..." Seuraavana vuonna julkaistiin boksi "", jonka mukana tuli kaksikon haastattelun sisältävä kirja, uran läpikäyvä video sekä cd, jolla hänen musiikkiaan esittivät muut tähtiartistit.


title: Elton John

text: Elton John asui vuonna 1991 puolet ajastaan Lontoossa ja puolet Atlantassa Yhdysvalloissa, missä hän osallistui esimerkiksi aids-tapahtumiin ja kiinnostui baseballista. Vuonna 1992 hän perusti Elton John Aids Foundation -säätiön tukemaan aids-tutkimusta. Vuoteen 2018 mennessä säätiö on kerännyt yli 200 miljoonaa dollaria. John on kertonut harjoittavansa aids-hyväntekeväisyyttä kiitollisuudestaan siitä, ettei itse saanut HIV-tartuntaa hyvin aktiivisesta seksielämästään huolimatta.


title: Elton John

text: John esiintyi aidsiin menehtyneen ystävänsä Freddie Mercuryn muistokonsertissa huhtikuussa 1992. "The One" (1992) oli Johnin ensimmäinen studioalbumi vuoden 1988 jälkeen. Albumi sisältää aikaisempaa enemmän koneiden käyttöä. Se nousi brittilistan kakkoseksi ja myi Yhdysvalloissa tuplaplatinaa. Albumia seurasi vuoden mittainen maailmankiertue. Seuraava albumi "Duets" (1993) sisältää duettoja tunnettujen artistien kanssa.


title: Elton John

text: John otettiin Rock and Roll Hall of Fameen vuonna 1994. Seuraavana kesänä hän teki kuuden viikon kesäkiertueen Billy Joelin kanssa. John teki Tim Ricen kanssa musiikin Disneyn menestyksekkääseen piirroselokuvaan "Leijonakuningas" (1994), ja kappale ”Can You Feel the Love Tonight” oli hänen menestynein singlensä vuosiin. Se voitti myös parhaan alkuperäiskappaleen Oscarin vuonna 1995 sekä Golden Globen. Myös elokuvasta tehty musikaali on ollut suosittu Broadwaylla. Vuonna 1995 John sai myös Brit Awardin pitkästä urastaan.


title: Elton John

text: Albumi "Made in England" (1995) muistuttaa tyyliltään hiukan Johnin 1970-luvun albumeja. Se sai hyvät arvostelut ja nousi korkealle monen maan albumilistoilla.


title: Elton John

text: John konsertoi koko 1990-luvun ajan ahkerasti, mutta vuonna 1996 hän esiintyi vain tukikonserteissa. Hän myös sävelsi Tim Ricen kanssa musiikkia näytelmiin ja piirrosmusikaaliin "Tie El Doradoon", joka sai ensi-iltansa vuonna 2000. Hän oli myös ostanut Watfordin jalkapallojoukkueen takaisin, ja seura nousi kahdessa vuodessa Valioliigaan.


title: Elton John

text: John lauloi vuonna 1997 liikenneonnettomuudessa kuolleen ystävänsä prinsessa Dianan hautajaisissa kappaleensa ”Candle in the Wind” uusitulla sanoituksella. Singlestä tuli kaikkien aikojen toiseksi myydyin single, ja sen myyntituotot ohjattiin Dianan muistorahastoon.


title: Elton John

text: Seuraava albumi "The Big Picture" (1998) on balladikeskeinen ja sisältää jälleen jonkin verran ohjelmoitua musiikkia.


title: Elton John

text: Kuningatar aateloi Elton Johnin helmikuussa 1998. Keväällä John erotti managerinsa John Reidin tämän aiheutettua Johnille 20 miljoonan punnan tappiot. Johnille asetettiin sydämentahdistin kesällä 1999. Vuoden 2000 Grammy-juhlissa Johnille myönnettiin legendan Grammy-palkinto.


title: Elton John

text: Albumi "Songs from the West Coast" (2001) on Johnin paluuta perusasioihin. Tyyliltään hänen 1970-luvun alun albumejaan muistuttavalla levyllä on riisuttu livemäinen soundi, ja sen kappaleet äänitettiin mahdollisimman yksinkertaisesti. Albumi sai hyvät arvostelut ja nousi brittilistan sijalle kaksi. Tästä albumista aina vuoteen 2009 John käytti niin lavalla kuin studiossakin samaa yhtyettä, josta tuli Johnin pitkäaikaisin yhtye kautta aikojen.


title: Elton John

text: Hittikokoelma "Greatest Hits 1970–2002" myi Yhdysvalloissa kuusi miljoonaa kappaletta. Sky Sports otti kokoelman kappaleen ”Are You Ready for Love” vuodelta 1979 Valioliigan televisiomainokseen, ja single nousi listaykköseksi.


title: Elton John

text: John aloitti vakituiset esiintymiset Las Vegasin Caesars Palacessa helmikuussa 2004.


title: Elton John

text: Albumi "Peachtree Road" (2004) oli edeltäjänsä tavoin paluuta Eltonin vanhaan tyyliin ja sisältää aineksia countrysta, southern rockista, bluesista ja gospelista. Albumin nimi tulee Johnin kotikadusta Atlantassa. Albumin listasijoitukset jäivät vaatimattomiksi.


title: Elton John

text: John teki musiikin näytelmään Lontoon West Endin näytelmään "Billy Elliot", joka sai kantaesityksensä vuonna 2005. Musikaalin albumilla John esittää itse kolme musikaaliin tekemistään 13 kappaleesta. Musikaalia esitettiin West Endissä 11 vuoden ajan, ja se teki Elton Johnista maailman menestyneimmän näyttämömusiikin tekijän.


title: Elton John

text:
Vuonna 2005 John esiintyi Live 8 -konsertissa Lontoossa. Johnin vanha kappale ”Indian Sunset” nousi Britannian singlekärkeen räppäri Eminemin kappaleeseen samplattuna vuonna 2005. Näinä vuosina John myös vieraili useiden artistien levyillä, ja muut artistit tekivät omia versioitaan hänen lauluistaan.
John solmi rekisteröidyn parisuhteen vakituisen miesystävänsä David Furnishin kanssa joulukuussa 2005. Liitto sai paljon mediahuomiota, koska se oli ensimmäinen tunnetun henkilön homoliitto. Pariskunta yritti ensin adoptoida lasta Ukrainasta, mutta Johnin korkean iän vuoksi se ei onnistunut. Sen sijaan he hankkivat kaksi omaa poikaa sijaissynnyttäjän avulla, Zacharyn (s. 2010) ja Elijahin (s. 2013). John on ainakin Zacharyn biologinen isä. John ja Furnish solmivat avioliiton maaliskuussa 2014 heti kun se tuli mahdolliseksi.


title: Elton John

text: Elton John ja Bernie Taupin kirjoittivat vuonna 2006 musiikin vampyyrimusikaaliin "Lestat". Johnin seuraava studioalbumi "The Captain and the Kid" julkaistiin samana vuonna. Se menestyi melko vaatimattomasti listoilla. Albumilla "The Union" (2010) kuullaan Johnin ja hänen vanhan innoittajansa Leon Russellin kappaleita.


title: Elton John

text: Albumilla "The Diving Board" (2013) John käyttää aiempaa enemmän syvää alarekisteriään. Albumi myi erinomaisesti ja sai hyvät arvostelut. Johnin 32. studioalbumi "Wonderful Crazy Night" ilmestyi vuonna 2016. Albumi äänitettiin livenä ja sen musiikki on iloista ja vauhdikasta. Albumiensa äänitysten välissä John konsertoi yhtä ahkerasti kuin aina ennenkin ja teki laajoja ja pitkiä kiertueita.


title: Elton John

text: John ilmoitti tammikuussa 2018 että syyskussa 2018 Yhdysvalloista alkava ja kolme vuotta kestävä "Farewell Yellow Brick Road" -maailmankiertue on hänen viimeinen konserttikiertueensa. Sen jälkeen hän keskittyy perheeseensä mutta jatkaa edelleen musiikin tekemistä ja saattaa vielä konsertoida Britanniassa.


title: Elton John

text: Elton John taisteli 1990-luvun alkuun saakka monenlaisten riippuvuuksien kanssa, ja hän on sairastanut bulimiaa. Selvittyään huume- ja alkoholiriippuvuuksistaan hän on edelleen shoppailuriippuvainen. Hän järjestääkin ajoittain huutokauppoja tyhjentääkseen varastojaan uusien ostosten tieltä.


title: Elton John

text: John meni 1984 naimisiin Renate Blauel -nimisen naisen kanssa, mutta pari erosi pian. John on sittemmin myöntänyt olevansa homoseksuaali, ja hän virallisti suhteensa partnerinsa David Furnishin kanssa vuonna 2005. Parilla on kaksi poikaa.


title: Elton John

text: John on kunnioittanut kuuluisia edesmenneitä ystäviään lauluilla. "Empty Garden (Hey, Hey Johnny)" (1982) oli omistettu John Lennonille, ja uudelleensanoitettu "Candle in the Wind" prinsessa Dianalle.


title: Elton John

text: John on vuosia toiminut aktiivisesti AIDS-työn hyväksi ystäviensä Freddie Mercuryn ja Ryan Whiten kuoltua. Hän on perustanut nimeään kantavan hyväntekeväisyyssäätiön.


title: Elton John

text: John on toiminut aktiivisesti kannattamansa jalkapalloseuran Watfordin taustalla nostaakseen talousvaikeuksista kärsineen seuran jälleen jaloilleen. Hän oli seuran pääomistaja ja puheenjohtaja, ja nykyään hän on seuran kunniapuheenjohtaja.


title: Elton John

text: Elton John on yksi historian eniten levyjä myynyt artisti. Hänen kappaleistaan yli 60 on ollut Billboardin Hot 100 -listalla, ja hänellä on olut listalla yhdeksän ykköshittiä, mikä tekee hänestä listan kolmanneksi menestyneimmän artistin. Johnille on myönnetty viisi Grammy-palkintoa, yksi Tony-palkinto ja yksi Oscar-palkinto. Grammy-ehdokkuuksia hänellä on vuoteen 2018 mennessä yhteensä 34 ja Oscar-ehdokkuuksia kolme. Hänet otettiin vuonna 1994 Rock and Roll Hall of Fameen.


title: Elton John

text: Elton John on esiintynyt Suomessa yhdeksän kertaa:


title: Ken Saro-Wiwa

text: Kenule Beeson Saro-Wiwa (10. lokakuuta 1941 – 10. marraskuuta 1995) oli nigerialainen kirjailija, televisiotuottaja ja ympäristöaktivisti. Ken Saro-Wiwa kuului ogoni-heimoon etniseen vähemmistöön, jonka kanta-alueella Niger-joen suistossa on pumpattu öljyä 1950-luvulta lähtien. Hän oli yksi väkivallattoman vastarintakampanjan Ogonien eloonjäämisliikkeen ("Movement for the Survival of the Ogoni People", MOSOP) johtohahmoja. Kampanja vastusti ylikansallisten yhtiöiden, erityisesti Shellin toiminnan aiheuttamia ympäristötuhoja alueella.


title: Ken Saro-Wiwa

text: Ken Saro-Wiwa syntyi vuonna 1941 Borissa lähellä Port Harcourtia. Hän kävi koulua Umuahiassa ja opiskeli Ibadanin yliopistossa. Ennen sisällissotaa hän opetti lyhyen aikaa Lagosin yliopistossa.


title: Ken Saro-Wiwa

text: Saro-Wiwa oli myös menestyvä liikemies ja kirjailija. Hänen tunnetuin kirjansa "Sozaboy: A Novel in Rotten English" kertoo naiivista maalaispojasta, joka värvätään armeijaan Nigerian sisällissodan (1967–1970) aikana. Hänen sotapäiväkirjansa "On a Darkling Plain" käsittelee Saro-Wiwan kokemuksia sodan aikana, jolloin hän palveli Bonnyn satamassa Niger-joen suulla. Hänen satiirisen televisiosarjansa "Basi & Co.:n" on väitetty olevan yksi katsotuimpia saippuasarjoja Afrikassa.


title: Ken Saro-Wiwa

text: 1970-luvun alussa Saro-Wiwa työskenteli alueellisessa opetushallinnossa, mutta tuli erotetuksi vuonna 1973, koska hän tuki ogonien itsenäisyyttä. 1970-luvun loppupuolella hänen liikehankkeensa menestyivät ja 1980-luvulla hän saattoi keskittyä täysin kirjoittamiseen ja televisiotuotantoon.


title: Ken Saro-Wiwa

text: Vuonna 1990 Saro-Wiwa oli yksi MOSOPin perustajista. Liike perustettiin ajamaan Ogoni-heimon oikeuksia. MOSOP:in laatima ogonien kansalaisoikeuksien julistus sisälsi vaatimuksia muun muassa ogonien itsehallinnon kehittämisestä, heimon osuudesta alueelta saataviin öljytuloihin ja ympäristötuhojen korjaamisesta. Vuonna 1992 Nigerian sotilashallitus piti Saro-Wiwaa pidätettynä useita kuukausia ilman oikeudenkäyntiä.


title: Ken Saro-Wiwa

text: Tammikuussa 1993 MOSOP järjesti rauhanomaisia marsseja läpi neljän ogonialueen. Niihin osallistui 300 000 ogonia eli yli puolet ogoniväestöstä, ja marssit saivat kansainvälisen huomion kiinnittymään ogonien ahdinkoon. Vielä samana vuonna Shell lopetti toimintansa ogonien alueilla.


title: Ken Saro-Wiwa

text: Saro-Wiwa pidätettiin uudelleen kesäkuussa vuonna 1993, mutta vapautui kuukauden kuluttua. Toukokuussa 1994 hänet pidätettiin syytettynä neljän Ogonin heimonvanhimman murhaan osallistumisesta. Murhien syyksi väitettiin näiden myönteisyys sotilashallitusta kohtaan. Saro-Wiwa kielsi syytteet, mutta hänet pidettiin pidätettynä yli vuoden ajan ennen kuin erityisesti tapausta varten koollekutsuttu tuomioistuin totesi hänet syylliseksi ja tuomitsi kuolemaan. Ihmisoikeusjärjestöt, kuten Amnesty International, kritisoivat laajalti oikeudenkäyntiä ja sen mahdollista puolueellisuutta.


title: Ken Saro-Wiwa

text: 10. marraskuuta 1995 Sani Abachan sotilashallitus hirtätti Saro-Wiwan ja kahdeksan muuta MOSOP:in johtohahmoa. Tämä aiheutti Nigerian välittömän erottamisen Kansainyhteisöstä vuosiksi 1995–1999.


title: Ken Saro-Wiwa

text: Ken Saro-Wiwan poika Ken Wiwa on kirjoittanut isänsä elämäkerran "In the Shadow of a Saint". Saro-Wiwan tytär Zina Saro-Wiwa on elokuvaohjaaja ja taidejournalisti.


title: Ken Saro-Wiwa

text: Ultra Bra on omistanut Saro-Wiwalle laulun "Ken Saro-Wiwa on kuollut" (1996).


title: Ken Saro-Wiwa

text: Ken Saro-Wiwa mainitaan Abduktio yhtyeen kappaleen "Dilemma" sanoituksissa, joissa käsitellään monikansallisten yritysten valtaa.


title: Tyyppitalo

text: Tyyppitalo on talo, joka on rakennettu kaikkien rakentajien käytettävissä olevan yleiskäyttöisen talomallin mukaan. Suunnitelmat sisältävät yleensä piirustusten lisäksi yksinkertaisen työselityksen ja ainemenekkilaskelmat hukkamateriaalien syntymisen minimoimiseksi.


title: Tyyppitalo

text: Nykyisten talotehtaitten "talomallit" eivät ole tyyppitaloja, sillä talotehtaalta ei voi hankkia pelkkiä suunnitelmia.


title: Tyyppitalo

text: Suomessa alettiin kehitellä asuinrakennusten tyyppitaloja 1920-luvulla. Aiemmin tyyppitalojärjestelmää oli käytetty lähinnä koulu- ja asemarakennuksissa. Sosiaalihallitus tilasi 1922 maatilarakennusmalliston arkkitehti Elias Paalaselta ja julkaisi malliston vihkona. Sarjasta otettiin 1920-luvulla kaksi tuhannen kappaleen painosta. Myös Asuntohallitus julkaisi 1920-luvun lopulla maatilojen tyyppitalokokoelman.


title: Tyyppitalo

text: Sosiaalihallitus tilasi vuonna 1934 Elias Paanaselta kaupunkeihin tarkoitetun tyyppitalosarjan, yhteensä 12 mallia. Alvar Aalto taas aloitti 1936 standardoidun talojärjestelmän suunnittelun A. Ahlström Oy:lle. AA-järjestelmän Standard-talomalli oli kooltaan 40 m² (tyyppi A), 50 m² (tyyppi B) tai 60 m² (tyyppi C). Talot olivat yksikerroksisia, matalia vinoharjakattoisia ja yleensä kellarillisia. Ikkunat olivat eri kokoisia tilan käyttötarkoituksen mukaan. Myös Aarne Ervi suunnitteli 30-luvun lopulla tyyppitalon kaupunkien asuntokomitean tilauksesta. Talo oli yksikerroksinen ja satulakattoinen, ilman kellaria.


title: Tyyppitalo

text: Tärkeä sysäys taloteollisuudelle ja standardoinnille olivat pientalojen tyyppipiirustuskilpailut vuonna 1939. Kilpailuja järjestettiin kahdet sekä Sosiaali- että Maatalousministeriön järjestäminä. Ehdotuksia tuli parisataa ja käytännössä sotien jälkeiset tyyppitalomallistot perustuivat näihin kilpailuratkaisuihin.


title: Tyyppitalo

text: Talvisodassa tuhoutui 100 000 asuntoa, lisäksi sodan jälkeen oli asutettava 400 000 Karjalan ja Hankoniemen evakkoa. Välirauhan aikana noin puolet Karjalan siirtolaisväestöstä palasi palautetuille alueille ja siksi jälleenrakennustyö keskitettiin vuosina 1941–1944 pääosin paluumuuttajien asuttamiseen. Muu Suomi oli rakennuskiellossa, rakentaminen oli sallittua vain poikkeusluvalla.


title: Tyyppitalo

text: Kolme merkittävintä tekijää, joilla asuntotuotannon tehokkuutta pyrittiin nostamaan, olivat:


title: Tyyppitalo

text: Tyyppitalosarjoja ja tyyppitaloja suunnittelevia instansseja oli useita. "Maatalousministeriön asutusasiainosasto ASO" julkaisi 1940 maaseudulle tarkoitetun tyyppitalomalliston. "Maatalousseurojen keskusliitto" julkaisi jatkosodan aikana 21 tyyppitalon piirustukset. Pinta-ala taloissa vaihteli 38,5 ja 80 m² välillä, mutta ullakolle saattoi rakentaa huoneita, ja saada näin 30 m² lisätilaa. Myös "Sosiaaliministeriöllä" oli suuri määrä erilaisia kaupunkeihin tarkoitettuja tyyppitaloja. Suunnittelijana toimi arkkitehti Kaj Englund, joka oli menestynyt erinomaisesti vuoden 1939 suunnittelukilpailuissa. Talot olivat selkeitä, perinteestä irtautuvia, uudenaikaisia omakotitaloja. Ruotsinkielisillä alueilla toimiva "Bostadsförening för Svenska Finland" suunnitteli 30 puolitoistakerroksista tyyppitaloa. Sarja uusittiin 1945; nyt kaikissa pienintä lukuun ottamatta oli sekä kellari, että ullakko.


title: Tyyppitalo

text: Syksyllä 1940 Suomi sai 2 000 koottavaa puista omakotitaloa talvisodan jälkeiseen jälleenrakentamiseen tarkoitetun kansalaiskeräyksen tuottona Ruotsista. Talot suunniteltiin Suomessa, mutta työpiirustukset tehtiin Ruotsissa paikallisten standardien mukaisesti. Ruotsalaistaloja oli neljää tyyppiä, kaksi maaseudulle ja kaksi kaupunkeihin. Lauri Pajamiehen suunnittelemat kaupunkitalotyypit olivat yksikerroksisia; kattomuotona niissä oli loiva harjakatto. Taloissa oli täyskellari; kellaritila mahdollisti erillisestä talousrakennuksesta luopumisen, mistä oli etua varsinkin pienillä kaupunkitonteilla. Peseytymistilat olivat niukahkot, mutta kellarissa sijaitseva pesutupa oli mahdollista muuttaa saunaksi. Urho Orolan ja Jalmari Peltosen suunnittelemat maaseututyypit olivat jyrkempikattoisia puolitoistakerroksisia taloja, joiden ullakolle oli mahdollista sijoittaa asuinhuoneita.


title: Tyyppitalo

text: Taloja pystytettiin eri puolille Suomea, yhteensä 75 kunnan alueelle. Osa maaseututyyppisistä taloista sijoitettiin kaupunkeihin, koska Suomen maaseutu ei pystynyt ottamaan kaikkia niitä vastaan. Mm. Jyväskylässä olevat lahjatalot on tarkoitettu 10–15 hehtaarin maatilalle, vaikka sijaitsevat kaupunkiomakotialueella. Usein katu, jonka varteen taloja sijoitettiin, sai talojen ruotsalaiseen alkuperään viittaavan nimen kuten Lahdessa ja Kuopiossa nimen Ruotsinkatu ja Kemissä nimen Ruotsintie. Taloja on säilyneenä yhä varsin runsaasti eri paikkakunnilla, esimerkiksi Helsingin Pirkkolassa, Turun Kupittaalla, Jyväskylän Kypärämäessä Metsäkadulla ja Kukkumäessä Purokadulla, Porin Tiilinummessa ja Kemin Syväkankaan Ruotsintiellä.


title: Tyyppitalo

text: Jatkosodan aikana haluttiin takaisinvallatun Karjalan alueelle nopeasti rakennettava talotyyppi. Asevelitalo oli arkkitehtien valtakunnallisen talkoojärjestön ensimmäinen malli. Talo suunniteltiin 1942 Suomen Aseveljien Liitolle, arkkitehteina Aulis Blomstedt, Kaj Englund ja Lauri Tolonen. Talo oli hirsirakenteinen, omakotitalo, jossa oli poikkeuksena muista ajan tyyppitaloista itäsuomalaisen rakennustavan piirteitä. Rintamajoukoille jaettiin 9 000 kpl piirustuksia ja sotilaat kokosivat lomapalkalla hirsikehikot, jotka toimitettiin rakennuspaikoille valmiina perustuksille asennettavaksi. Taloja valmistettiin runsaat tuhat. Lisäksi tehtiin muita asevelitalotyyppejä, ja kunnostettiin olemassa olevia rakennuksia, niin että kaikkiaan sotilaat ehtivät rakentaa Karjalaan välirauhan ja jatkosodan aikana 15 000 taloa.


title: Tyyppitalo

text: Vuoden 1942 alkupuolella Suomen arkkitehtiliitto perusti arkkitehtien talkoojärjestön, "Jälleenrakennustoimiston". Tavoitteena oli, että jokainen arkkitehti tekisi talkootöitä toimistolle kaksi viikkoa vuodessa. Toimiston työ jakaantui kahteen tavoitteeseen ja osastoon: "Suunnitteluapu" ja "Standardisoimislaitos". Suunnitteluapu tuotti suunnitelmia, Standardisoimislaitos työskenteli kehittääkseen rakennusalan standardisointia, ja erityisesti yleisen mittajärjestelmän – moduulin.


title: Tyyppitalo

text: Tuohon aikaan standardeiksi kutsuttiin kaikkia rakennustuotteiden mitta- ja laatuohjeita, rakennusosien tyyppejä, hyvän rakennustavan mukaisten työmenetelmien kuvauksia, suunnittelu-, mitoitus- ja laskentaohjeita, termiluetteloita ja niin edelleen. Standardisoiminen nähtiin välttämättömänä edellytyksenä talojen massatuotannolle. Mallia saatiin Japanin perinteisestä Kiwahiro-järjestelmästä, ja erityisesti Saksasta, jossa professori Ernst Neufert oli kehittänyt suunnitteluohjekokoelman "Bauentwurfslehre".


title: Tyyppitalo

text: Maatalousseurojen Keskusliitto tilasi 1943 sarjan asuntotyyppejä, jotka mahdollistivat vaiheittain laajentamisen. Sarjassa oli kuusi omakotitalotyyppiä ja kaksi uutta asevelitaloa. Piirustukset julkaistiin kokonaan, detalji- ja rakennepiirustuksia myöten Standardisoimislaitoksen kehittämillä RT-korteilla. Parissa vuodessa julkaistiin standardin määrittävät kortit ikkunoista, ovista, ja muista yleisimmistä rakenneosista, sekä vuonna 1945 myös keittiökalusteiden standardityypit.


title: Tyyppitalo

text: Sotien aiheuttamat tuhot Suomen kaupungeissa eivät kansainvälisesti tarkastellen kokonaisuutena olleet kovin laajoja. Pääongelmaksi nousi luovutetun alueen väestön uudelleenasuttaminen. Sodan päätyttyä siirtolaisperheitä oli yli 100 000, yli 11 prosenttia koko maan väestöstä, ilman asuntoa. Kolmannes energiatuotannosta ja huomattava osa teollisuustuotannon kapasiteetista oli jäänyt luovutetulle alueelle tai tuhoutunut. Lapin rakennuskanta oli pääosin tuhoutunut.


title: Tyyppitalo

text: Asutustoiminnan painopiste siirtyi kaupungeista takaisin maaseudulle. Jälleenrakennukseen sopivien tyyppitalojen suunnittelun lähtökohtina olivat ankara tarvikepula ja omatoimirakentaminen. Tyyppitalojen tarjoajia tuli lisää: suurimmilla kaupungeilla, kuten Helsingillä, Turulla ja Tampereella oli omaa tyyppipiirustussuunnittelua. Kulkulaitosten ja yleisten töiden ministeriön rakennusasian osasto KYMRO julkaisi 1944 yhdeksän tyyppiä asutuskeskusten tarpeisiin. Suunnittelijoina toimivat arkkitehdit Aulis Blomstedt ja Yrjö Lindegren. Tyyppisarjan detaljit julkaistiin RT-kortteina.


title: Tyyppitalo

text: Ratkaisuksi sotien jälkeiseen asuntotarpeeseen syntyi 1½-kerroksinen, puurakenteinen ja harjakattoinen omakotitalo, niin sanottu "rintamamiestalo", jossa rakennuksen keskellä olevan yhden savupiipun ympärille sijoitettiin kaikki asuintilat. Nelijakoisessa alakerrassa oli eteinen eli "porstua", kaksi huonetta ja keittiö. Keittiö oli erotettu muista asuintiloista, toisin kuin perinteisessä maalaistuvassa. Yläkerrassa oli kaksi päätyhuonetta, jotka voitiin rakentaa asuinkäyttöön myöhemminkin. Talossa oli usein myös kellarikerros.


title: Tyyppitalo

text: Rintamamiestalojen kantavana rakenteena käytettiin joko perinteistä hirsiseinää tai määrämittaisista puusoiroista naulaamalla koottua kehikkoa eli lautarakenteista runkoa. Jälkimmäisessä niin sanotussa "lautatalossa" puurungon soirojen välissä oli lämmöneristeenä sullottua sahanpurua, jonka molemmilla sivuilla oli lautavuoraus pitämässä eristettä paikoillaan. Ulkopuolella oli lisäksi vielä vuorilaudoitus suojaamassa seinän sisempiä osia sadeveden lahottavalta vaikutukselta. Yhdysvalloissa keksitty puurunkorakenne oli kohtalaisen helposti rakennettavissa ilman erikoisvälineitä tai perinteistä kirvesmiestaitoa.


title: Tyyppitalo

text: Rintamamiestalojen perustukset on yleensä tehty ilman kapillaarikatkoa ja usein kosteutta johtavan maaperän päälle. Salaojia ja perusmuurien ulkopuolista vedeneristystä ei ollut välttämättä ollenkaan.


title: Tyyppitalo

text: Rintamamiestalon tyyppimallistoja oli lukuisia, ja mallit muistuttivat toisiansa varsin paljon. Rintamamiestalot yleistyivät nopeasti ja tyyppi säilyi parikymmentä vuotta maaseudun ja esikaupunkien käytetyimpänä uudisrakennustyyppinä. Kaupungeissa talot yleensä sijoitettiin yhtenäisiksi asuntoalueiksi suorakaiteen muotoisten tonttien kadunpuoleiseen päähän, jotta tontin toinen pää jäisi hyötypuutarhakäyttöön.


title: Tyyppitalo

text: Rintamamiestalo vastasi suomalaisen arkkitehtuurin sen aikaisia funktionalistisia ihanteita. Suunnittelussa kiinnitettiin huomiota rakenteiden käytännöllisyyteen ja toimivuuteen, taloihin suunniteltiin vain tarpeellisiksi katsottuja toimintoja, oma piha mahdollisti luonnonläheisempää asumista. Tyyppejä on arvosteltu siitä, että ne ovat vieraita suomalaiselle rakennusperinteelle. Talon 1½-kerroksisuus on epätyypillinen korkeus, ja neliömäinen pohja johtaa perinteestä poikkeavaan rungon muotoon. Ikkunat avautuivat joka suuntaan, jolloin malli soveltui huonosti pienille kaupunkitonteille.


title: Tyyppitalo

text: Talo edusti myös perinteestä poikkeavaa asumismuotoa. Peruselementiksi nähtiin isän, äidin ja lasten muodostama ydinperhe, kun perinteisesti maaseudulla oli asuttu laajemmissa perhekunnissa, mukana isovanhemmat, miniät ja vävyt, lisänä vielä rengit ja piiat.


title: Tyyppitalo

text: Useissa rintamamiestalomalleissa oli käymälä. Rintamamiestalot eivät sisältäneet varsinaisia peseytymistiloja, jotka oli tarkoitus rakentaa erilliseen piharakennukseen. Pesu- ja saunatilat -- usein käymäläkin -- on lisätty taloihin jälkikäteen, joko rungon sisälle tai laajennusosaan. Tyypillinen saunatilojen sijoituspaikka on kellarikerros.


title: Tyyppitalo

text: Standardisoimislaitos suunnitteli vielä vuonna 1950 kuusi tyyppitaloa uuden Arava-järjestelmän mukaan, joka soi enemmän vaihtoehtoja kuin tiukka sodanjälkeinen mitoitus. Seuraavana vuonna suunniteltiin vielä yksi lisämalli. Jälleenrakennusajan jälkeen 1950-luvun puolessavälissä tarve varsinaisille tyyppitaloille poistui. Tilalle tulivat 1960-luvun teolliset pientalotyypit, joissa jokaisella talotehtaalla oli oma mallistonsa.


title: Tyyppitalo

text: Suomen Kulttuurirahasto julkaisi vuonna 2010 omakotitalon luonnossuunnitelmatasoisen tyyppitalomalliston, "K3-talon". Malliston suunnitteli kolme suomalaista ja kaksi ruotsalaista arkkitehtitoimistoa, jokainen yhden talomallin. Projektin pyrkimykseksi määriteltiin saada aikaan teollisesti valmistettavia kauniita, kohtuuhintaisia ja kestäviä talomalleja, joissa myös energiatehokkuus on otettu huomioon. Mallisto on ilman korvausta vapaasti käytettävissä.


title: Eläinoikeusliike

text: Eläinoikeusliike on kansanliike, joka ajaa eläinten oikeuksia. Liikkeen tavoitteena on poistaa moraalinen ja laillinen erottelu ihmisten ja muiden eläinten välillä sekä lopettaa eläinten hyväksikäyttö tieteessä, viihteessä, ruoantuotannossa ja vaateteollisuudessa.


title: Eläinoikeusliike

text: Eläinoikeusliikkeen synty ajoitetaan usein Peter Singerin "Oikeutta eläimille" -kirjan julkaisuun 1975 ja siitä syntyseen keskusteluun. Singerin käyttämä lajisorto-termi eli spesismi oli otettu käyttöön jo 1970-luvun alussa.


title: Eläinoikeusliike

text: Ennen Singerin kirjan julkaisua Isossa-Britanniassa oli jo syntynyt 1960-luvulla Hunters Saboteurs Association -niminen liike yläluokan harrastaman urheilumetsästyksen vastustamiseksi, ja myöhemmin vuonna 1972 sitä radikaalimpi Band of Mercy. Band of Mercyn aktivistit perustivat vuonna 1976 Animal Liberation Frontin, joka teki jo samana vuonna useita iskuja eläinkoelaboratoreihin. ALF:n nimissä alettiin tehdä iskuja ympäri maailmaa, ensin Yhdysvalloissa, Ranskassa ja Hollannissa 1979. Ruotsiin iskut levisivät 1985, Suomessa ensimmäiset iskut tekivät ”kettutytöt” vuonna 1995. Maailman suurin eläinoikeusjärjestö, People for the Ethical Treatment of Animals eli PETA, perustettiin Yhdysvalloissa 1980.


title: Eläinoikeusliike

text: Nykyinen eläinaktivismi keskittyy ennen kaikkea eläimiä hyödyntäviä tehomaatalouden muotoja vastaan. Lisäksi tärkeinä kohteina ovat turkistarhaus ja eläinkokeet. Aktivismi voi olla esimerkiksi tiedottamista, poliittisten päättäjien lobbausta tai medianäkyvyyden hakemista erilaisilla kampanjoilla ja tapahtumilla. Tähän voi sisältyä myös kansalaistottelemattomuutta. Paljon huomiota ovat herättäneet suoran aktivismin muodot, joissa käytetään laittomia keinoja. Mielipiteet tällaisen toiminnan suhteen jakavat eläinaktivistien kenttää. Useimmat eläinsuojelujärjestöt ovat sitä mieltä, että laittomien keinojen käyttö ei ole hyväksyttävää, minkä lisäksi se vaikeuttaa heidän mukaansa pitkäjännitteistä eläinsuojelutoimintaa.


title: Eläinoikeusliike

text: Eläinaktivismin äärimmäiset muodot ovat iskut turkistarhoille ja koe-eläinlaboratorioihin tai turkisten sotkeminen spray-maalilla. Tyypillisellä turkistarhaiskulla eläinaktivistit yrittävät päästää mahdollisimman monta turkiseläintä, tavallisesti minkkiä, ulos häkeistään. Joskus kettujen turkit värjätään esimerkiksi hennalla. Usein myös tuhotaan sukutauluja, jolloin eläinten jalostaminen vaikeutuu. Eläinten vapauttaminen häkeistä tuhoaa myös jalostustiedot, sillä tarhaaja ei enää tiedä, mikä eläin oli missäkin häkissä.


title: Eläinoikeusliike

text: Kahden tutkimuksen mukaan asenteet eläinoikeusjärjestöjen toimintatapoihin, kuten suoraan toimintaan vaihtelevat paljon eläinoikeusyhteisön sisällä. Kahdessa tutkimuksessa 50 % ja 39 % aktivisteista ei kannattanut suoraa toimintaa.


title: Kauniit ja rohkeat

text: Kauniit ja rohkeat () on yhdysvaltalainen saippuasarja, jonka ensimmäinen jakso näytettiin kotimaassaan 23. maaliskuuta 1987. Sen luojat ja alkuperäiset tuottajat olivat William J. Bell ja Lee Phillip Bell, joiden työtä on myös toinen suosittu saippuasarja "Tunteita ja tuoksuja" ("The Young and the Restless"). Sarjaa tuottaa Bell-Phillip Television Productions Inc., ja sitä esitetään CBS-televisiokanavalla, yksi, noin 20 minuutin jakso joka arkipäivä.


title: Kauniit ja rohkeat

text: Sarjalla on yli 26 miljoonaa katsojaa yli sadassa maassa. Italiassa sitä lähetetään nimellä "Beautiful", Ranskassa nimellä "Amour, gloire et beauté", Belgiassa, Sveitsissä, Luxemburgissa ja Marokossa nimellä "Top Models" ja Ruotsissa "Glamour" sekä Yhdysvalloissa espanjaksi "Belleza y poder".


title: Kauniit ja rohkeat

text: Suomessa sarjan ensiesitys tapahtui Kolmoskanavalla 20. tammikuuta 1992 ja sarja siirtyi kanavauudistuksen jälkeen MTV3-kanavalle 1993. Kyseessä oli ensimmäinen Suomessa nähty päivittäinen saippuaooppera, ja se keräsi parhaimpina 1990-luvun vuosinaan enemmän katsojia kuin mikään muu televisio-ohjelma; sarjan suosio alkoi kasvaa jo vuoden 1992 syksyllä ja miljoonan katsojan raja meni rikki usein. Katsojien ikäjakauma oli laaja teineistä eläkeikäisiin; jopa valtioneuvos Johannes Virolainen tunnustautui sarjan ystäväksi. Useita Kauniiden ja rohkeiden näyttelijöitä vieraili 1990-luvun aikana Suomessa manageri Heikki "Hessu" Reijosen toimiessa matkojen järjestäjänä, ja vastavuoroisesti suomalaisten iltapäivä- ja viikkolehtien toimittajia kävi seuraamassa sarjan kuvauksia Yhdysvalloissa.


title: Kauniit ja rohkeat

text: Kauniit ja rohkeat -sarjan vastaava tuottaja Bradley Bell arvioi Iltalehden haastattelussa 1990-luvulla sarjan suosion perustuvan siihen, että roolihahmot olivat tavallisia ihmisiä, joihin katsojien oli helppo samastua. Ihmissuhteiden lisäksi sarjassa on käsitelty erilaisia ongelmia ja kipeitäkin aiheita, kuten insestiä, raiskausta ja asunnottomuutta. Bell korosti, että sarjan ensisijainen tarkoitus oli viihdyttää ja puhutella katsojia tunnetasolla. Amerikkalaisen saippuaooppera-ohjelmatyypin uranuurtaja Suomessa oli ollut 1960-luvun lopulta 1970-luvun puoliväliin saakka kerran viikossa esitetty sarja Peyton Place, ja samalla linjalla olivat jatkaneet 1980-luvun maailmanlaajuiset suursuosikit Dallas ja sen hieman myöhemmin aloittanut kilpailija Dynastia. Jatkuvajuoniset perhesarjat ovat olleet eräänlainen ihmissuhdelaboratorio, jonka sekoituksia tarkkailemalla katsojat ovat ainakin kuvitelleet voivansa ymmärtää paremmin omia ja läheistensä ongelmia.


title: Kauniit ja rohkeat

text: Suomessa Kauniiden ja rohkeiden suosion ilmiömäisyys näkyi vahvasti esimerkiksi siinä, että Väestörekisterikeskuksen mukaan 1990-luvulla 33 ja 2000-luvun ensimmäisellä vuosikymmenellä vielä kahdeksan tyttövauvaa sai etunimekseen Brooke. Lisäksi Carolineksi kastettiin vuoteen 2009 mennessä lähes tuhat tyttöä. Toisaalta Ridge-nimen sai Suomessa vain kolme poikaa. Kauniiden ja rohkeiden saamat katsojaluvut olivat hieman yllättäviä siihen nähden, että 1980-luvun lopulta lähtien suomalainen katsojakunta oli kanavatarjonnan lisääntymisen myötä pirstoutunut eivätkä kaikki enää katsoneet kaikkea kuten television alkuaikoina.


title: Kauniit ja rohkeat

text: Sarjan suosio alkoi hiipua, kun MTV3 aloitti vuonna 1999 kotimaisen saippusarjan "Salatut elämät", joka vei nopeasti Kauniiden ja rohkeiden aseman kanavan katsojamagneettina. Vielä keväällä 2000 sarjaa seurasi parhaimmillaan lähes 900 000 katsojaa, minkä jälkeen katsojaluvut ovat tippuneet huomattavasti. Nykyisin sarjaa seuraa päivittäin noin 200 000 suomalaista. Sarjaa on esitetty 18. marraskuuta 2013 alkaen yksi jakso päivässä.


title: Kauniit ja rohkeat

text: Forrester Creations on Ericin ja Stephanien perustama muotitalo.


title: Kauniit ja rohkeat

text: Forresterin perheen patriarkka ja Stephanien leski. Ericillä on kuusi lasta: Ridge, Thorne, Kristen ja Felicia yhdessä Stephanien kanssa ja Rick (oikeasti Eric Junior) ja Bridget avioliitostaan Brooken kanssa. Ericillä ja Stephaniella oli myös tytär Angela, joka on kuollut. Eric on lahjakas muotisuunnittelija, joka on perustanut Stephanien kanssa Forrester Creations -muotitalon. Hän on päättäväinen ja vahva persoona, jolle perheen yhtenäisyys ja lapset ovat hänen elämässään tärkeimmät asiat. Stephanien lisäksi hän on ollut naimisissa Brooke Loganin, Donna Loganin ja Sheila Carterin kanssa. Eric ja Ridge myivät Forrester Creations muotitalon liikemies Bill Spencerille, Forresterit saivat jäädä töihin entiseen yritykseensä. Eric on nykyään Forrester Creations -muotitalon toimitusjohtaja ja osaomistaja, 25% osuudellaan. Eric on edelleen vahvasti mukana muotitalon toiminnassa ja päätöksissä. Stephanien kuoleman jälkeen Eric seurusteli entisen miniänsä Taylor Hayesin kanssa, kunnes Taylor jätti tämän ja poistui kaupungista.


title: Kauniit ja rohkeat

text: Ridge on Ericin ja Stephanien vanhin poika. Ridgen oikea isä on Massimo Marone. Ridge on Forrester Creations -muotitalon osaomistaja, 25 prosentin osuudellaan. Ridge on ollut naimisissa Carolinen, Brooken ja Taylorin kanssa, joista kahden viimeksi mainitun kanssa useampaan eri otteeseen. Hänellä on neljä lasta: Thomas, Steffy (Stephanie) ja Phoebe Taylorin kanssa ja Ridge Junior eli RJ Brooken kanssa. Hän pitää myös Hopea (joka on biologisesti Brooken ja Deaconin lapsi) omana tyttärenään, koska on kasvattanut tätä yhdessä Brooken kanssa. Ridgen entinen vaimo Caroline oli Bill Spencerin tytär. Ridge on erittäin lahjakas ja tunnettu muotisuunnittelija, joka on työskennellyt suurimman osan urastaan Forrester Creationsissa. Hän on päättäväinen ja temperamenttinen luonne, joka tuntuu useinkin pitävän itseään muita parempana. Lisäksi Ridge seurusteli vähän aikaan Ashley Abbottin kanssa. Ridge ja Brooke järjestivät seitsemännet häänsä huhtikuussa 2013, mutta Ridge jätti Brooken häämatkan aikana, ja liitto paljastui mitättömäksi. Ridge lähti kaupungista ja työskenteli yli vuoden Forrester Internationalin johtajana. Ridge palasi takaisin Los Angelesiin toukokuussa 2014.


title: Kauniit ja rohkeat

text: Thorne on Ericin ja Stephanien poika. Hän on Darlan aviomies ja heillä on tytär Alexandria. Darla kuoli auto-onnettomuudessa. Tämän jälkeen Thorne kihlautui Taylor Hayesin kanssa, mutta lopulta he erosivat kun Nick Marone astui Taylorin elämään. Myöhemmin Thorne ja Taylor yrittivät seurustelua uudelleen, mutta enimmäkseen Thorne on elänyt sinkkuna. Thornen tytär Alexandria, ”Aly”, on saapunut teini-ikäisenä takaisin kaupunkiin, ja työskentelee nyt Forrester Creationsissa, sekä seurustelee Forrester Creationsin valokuvaaja Oliver Jonesin kanssa.


title: Kauniit ja rohkeat

text: Rick (Eric Junior) on Eric Forresterin ja Brooke Loganin poika. Rick on Forrester Creationsin pääjohtaja. Rick seurusteli Ridgen tyttären Phoeben kanssa. Kun Phoebe kuoli, hän alkoi seurustella tämän siskon Steffyn kanssa. Rick seurusteli ulkomailla asuessaan Ashley Abbottin kanssa. Rick on ollut myös naimisissa Amber Mooren kanssa ja näille syntyi myös lapsi, joka kuoli. Amber tuli aikanaan lapsenvahdiksi teinilapsille Rick ja Bridget. Sittemmin alaikäinen Rick ja täysi-ikäinen Amber ihastuivat toisiinsa. Amber alkoi odottaa lasta, mutta koska tämä oli ollut myös afrikan-amerikkalaisen Raymondin kanssa (roolia näytteli Usher), niin Amber ei tiennyt kumpi on isä. Rick ei tiennyt tätä ja Amber meni naimisiin Rickin kanssa, vaikka ei tiennyt oliko Rick isä. Amber poistui synnyttämään lapsensa äitinsä luokse, ettei mahdollinen salaisuus paljastuisi kaikille, jos isä olikin tummaihoinen Raymond. Amberin lapsi kuoli ja hän hautasi sen aavikolle. Samaan aikaan Amberin serkku Becky synnytti lapsen, jota Becky ei halunnut ja Amberin äiti osaltaan edesauttoi serkuksia päätymään ratkaisuun, että Amber kasvattaa Beckyn lapsen omanaan. Amber palaa kotiin lapsen kanssa, joka kastetaan Ericiksi (Little Eric). Myöhemmin totuus paljastuu, että lapsi ei ole Amberin ja Amber jää valheistaan kiinni. Becky kuolee syöpään ja Rick ja Amber päättävät adoptoida Ericin. Oikea isä, Deacon Sharpe, ilmaantuu kuvioihin ja asiat mutkistuvat. Huoltajuus annetaan biologiselle isälle ja Amber saa jakaa huoltajuuden tämän kanssa tai olisi muutoin menettänyt lapsen. Rick on seurustellut useiden naisten, kuten Caitlin Ramirezin, Steffy Forresterin, Phoebe Forresterin, Taylor Hayesin, ja Maya Avantin kanssa. Tällä hetkellä hän on kuitenkin naimisissa Forrester Creationsin muotisuunnittelija Caroline Spencerin kanssa. Carolinella on kuitenkin molemminpuolinen ihastus Ridge Forresterin kanssa, ja Rick puolestaan on jatkanut suhdettaan Maya Avantin kanssa.


title: Kauniit ja rohkeat

text: Brooke on Stephen ja Beth Loganin vanhin lapsi. Brooke on ollut naimisissa kolmen Forresterin perheen miehen kanssa (Ridgen, Ericin ja Thornen), sekä Nick Maronen ja Whip Jonesin kanssa. Hänellä on ollut muitakin miessuhteita. Brookella on viisi lasta: Rick ja Bridget Ericin kanssa, Ridge Junior eli R.J. Ridgen kanssa, Jack Nick Maronen kanssa ja Hope Deacon Sharpen kanssa. Deacon Sharpe oli Bridgetin aviomies, ja hänellä ja Brookella oli salasuhde. Jack on Brooken ja Nick Maronen biologinen lapsi, mutta Taylorin kantama ja synnyttämä. Brooke ja Ridge palasivat taas yhteen ja järjestivät seitsemännet häänsä huhtikuussa 2013. Ridge kuitenkin jätti Brooken häämatkan aikana, ja liitto paljastui mitättömäksi. Nyt Brookella on vispilänkauppaa lankonsa Bill Spencerin kanssa. Brooke Logan on lahjakas kemisti, joka kehitti BeLieF-yhdisteen – aineen, joka tekee tekstiilit rypistymättömiksi. Kun Deacon palasi kaupunkiin, hänellä ja Brookella oli säpinää. Nykyisin Brooke on sinkku, mutta hänellä on taas säpinää Billin kanssa. Brooke ja Bill menivät lopulta naimisiin. Nykyään Brooke on kihloissa Ridgen kanssa.


title: Kauniit ja rohkeat

text: Donna on Brooke Loganin pikkusisko ja oli naimisissa Eric Forresterin kanssa. Eric ja Donna adoptoivat Donnan ja Justin Barberin pojan Marcuksen. Donna on työskennyllyt Forrester Creationsilla mallina. Donna jätti Ericin äitinsä kuoltua, mistä Donna syytti Stephanieta. Donna meni naimisiin nuoruudenrakkautensa ja Marcuksen biologisen isän Justinin kanssa, mutta he erosivat. Tämän jälkeen hän alkoi tapailla Nick Maronea, joka oli myös Pam Douglasin ihastuksen kohteena. Nick kuitenkin poistui kaupungista, jonka jälkeen Donna ei ole tapaillut ketään. Donnalla on kuitenkin edelleen lämpimiä tunteita entistä aviomiestään Ericiä kohtaan.


title: Kauniit ja rohkeat

text: Katie on Brooke ja Donna Loganin nuorin sisar. Katie Logan työskenteli aiemmin Forresterilla PR-vastaavana. Katie seurusteli Nick Maronen kanssa, mutta he erosivat ja Katie tutustui liikemies Bill Spenceriin ja he alkoivat seurustella ja menivät kihloihin ja naimisiin. Bill Spencer sai vallattua Forrester Creationsin itselleen ja teki Katiesta toimitusjohtajan. Katie ja Bill saivat pojan, William Logan "Will" Spencerin. Katie ja Bill olivat pitkään yhdessä, kunnes Bill petti Katiea tämän sisaren Brooken kanssa. Tämän tultua julki Katie jätti Billin ja sai avioerossa 1 % Billin Spencer Publications -yrityksestä. Billin sisaren Karenin avustuksella Katiesta tuli Spencerin toimitusjohtaja. Katie oli kihloissa Ridge Forresterin kanssa, suhde kuitenkin päättyi Ridgen ja Caroline Spencerin suhdeen alettua. Katie jätti Ridgen, palasi yhteen Billin kanssa, ja he menivät uudelleen naimisiin.


title: Kauniit ja rohkeat

text: Steffy on Ridgen ja Taylorin tytär. Steffylla oli kaksoissisar Phoebe, joka kuoli auto-onnettomuudessa. Steffy ihailee mummoaan, kaimaansa Stephanieta. Steffy työskentelee nykyisin Forrester Creationsilla PR-vastaavana. Steffy on seurustellut Donnan pojan Marcuksen kanssa ja ollut kihloissa Rickin kanssa. Steffy on ollut myös ihastunut Bill Spenceriin. Steffy yrittää häätää Loganit Forrester Creationsista. Steffy on ollut naimisissa Liam Spencerin kanssa, ja hän odotti Liamille lasta. Steffy sai kuitenkin keskenmenon, josta seurasi komplikaatio. Komplikaation vuoksi Steffy ei voi enää ikinä saada lapsia, ja tämän vuoksi hän jätti Liamin ja häipyi Pariisiin. Steffy pyysi Liamia menemään yhteen Hopen kanssa, koska ajatteli, että Hope pystyisi tarjota Liamille onnellisen avioliiton ja perheen. Steffy vieraili perheensä luona muutaman kerran, ja palasi vakituisesti takaisin lokakuussa 2015. Steffy oli jälleen kiinnostunut Liamista, joka oli parhaillaan suhteessa Ivy Forresterin kanssa. Steffy ja Liam menivät lopulta uudelleen naimisiin.


title: Kauniit ja rohkeat

text: Deacon Sharpe on Hope Loganin, sekä Eric Sharpen, isä. Rick Forrester jäljitti tämän ja Amber Forresterin kasvattilapsen Pikku Ericin biologisen vanhemman, Deaconin Los Angelesiin, halutessaan estää Amberin ja C.J. Garrisonin häät. Deaconille tuli suhde Amberin kanssa, ja huijasi samanaikaisesti tähän rakastuneen Rickin sisaren, Bridget Forresterin, naimisiin kanssaan. Naimisissaoloaikanaan Deaconille tuli suhde Bridgetin äidin Brooke Loganin kanssa. Deacon ja Brooke saivat lapsen, Hope Loganin. Deacon tapasi Thorne Forresterin entisen vaimon Macy Alexander Forresterin tukiryhmässä, ja he rakastuivat, ja menivät naimisiin. Deacon ja Macy taistelivat sekä Amberia että Brookea vastaan tämän lasten huoltajuudesta. Deacon ja Macy saivat Ericin huoltajuuden, jonka jälkeen Macy joutui koomaan rikollisten tiputettua kattokruunun tämän päälle, ja myöhemmin kuoli. Amber palasi Ericin äitihahmoksi, ja Deacon palasi suhteeseen Bridgetin kanssa. Deacon ryhtyi suhteeseen Jacqueline "Jackie" Maronen kanssa. Deacon poistui lopulta kaupungista, ja ilmestyi myöhemmin Genoa Cityyn, jossa Amber Forrester asui. Genoa Cityssä ollessaan Deacon joutui vankilaan, josta Bill Spencer järjesti tämän ulos, halutessaan estää poikansa Liam Spencerin häät Deaconin tyttären Hopen kanssa. Tapahtuma onnistui, ja Hopen ja Liamin häät epäonnistuivat. Deacon poistui kaupungista, ja palasi myöhemmin, sekä tapasi Quinn Fullerin. Deacon pyrki palaamaan yhteen Brooken kanssa, ja päätyi kuitenkin lopulta yhteen Quinn on naimisissa Eric forrester kanssa.


title: Kauniit ja rohkeat

text: Bill on liikemies joka omistaa 49 prosenttia Spencer Publications -yrityksestä, muotilehdestä ja tv-kanavasta. Karen Spencer omistaa 50 prosenttia yrityksestä ja Katie Logan Spencer yhden prosentin. Bill osti Forrester Creationsin ja meni naimisiin Katie Loganin kanssa. Steffy sai Billin myymään Forrester Creationsin takaisin Forrestereille. Billillä on kolme lasta, aikuiset pojat Liam Spencer ja Wyatt Fuller, sekä vauvaikäinen Will Spencer Katien kanssa. Lisäksi Billin käly Brooke odotti tälle lasta, mutta sai keskenmenon. Billin isä oli Bill Spencer, Sr. Karen Spencer, ja edesmennyt Caroline Spencer Forrester, ovat Billin sisaria. Caroline Spencer on Billin sisarentytär. Ollessaan naimisissa Katien kanssa, Billillä oli suhde Brooken kanssa. Saatuaan selville, Katie erosi Billistä ja kaappasi Karenin avulla Spencer Publicationsin toimitusjohtajan paikan itselleen. Bill ja Brooke seurustelivat ja menivät kihloihin, kunnes Ridge palasi kaupunkiin. Bill ja Brooke erosivat, ja Bill ja Katie palasivat yhteen ja menivät jälleen naimisiin.


title: Kauniit ja rohkeat

text: Liam tuli Los Angelesiin etsimään isäänsä, joka paljastui Billiksi. Liam on nyt töissä isänsä firmassa Spencer Publicationsissa. Liamilla ja Amberilla oli suhde, jonka jälkeen Amber huijasi odottavansa Liamille lasta. Marcus paljastui kuitenkin lapsen isäksi. Liam on syvästi rakastunut Hope Loganiin, ja he ovat kihloissa. Hope ja Liam erosivat väärinkäsitysten vuoksi, ja Steffy huijasi itsensä naimisiin Liam Spencerin kanssa. Lopulta he erosivat ja Hope ja Liam yrittivät jälleen mennä naimisiin, mutta Steffy paljasti olevansa Liamille raskaana. Nyt Steffyn lähdettyä Pariisiin ja jätettyä Liamin keskenmenon jälkeen Liam on palannut yhteen tosirakkautensa Hopen kanssa. Kaupunkiin saapunut Wyatt Fuller paljastui Liamin velipuoleksi. Hope seurusteli sekä Liamin, että Wyattin kanssa aikansa, ja lopulta meni naimisiin Wyattin kanssa, ja alkoi odottamaan tälle lasta.


title: Kauniit ja rohkeat

text: Caroline on Karen ja Danielle Spencerin tytär, ja Bill ja Caroline Spencerin sisarentytär. Caroline on nimetty edesmenneen tätinsä, äitinsä kaksoissisaren, mukaan. Liam Spencer ,Wyatt Fuller ja William Spencer ovat Carolinen serkkuja. Caroline on muotisuunnittelija, joka muutti kaupunkiin New Yorkista. Brooke tarjosi hänelle töitä Forresterilta, toivoen samalla että Rickin ja tämän välille tulisi säpinää. Myös Thomas kiinnostui Carolinesta. Seurusteltuaan jonkin aikaa Thomasin kanssa, Caroline lopulta valitsi Rickin. Tilanne mutkistamaan saapui kuitenkin katujen kasvatti Maya Avant, josta Rick kiinnostui heti ensitapaamisella. Caroline ja Rick menivät lopulta naimisiin. Parhaillaan Carolinella on kuitenkin molemminpuolinen ihastus Rickin velipuoli Ridge Forresterin kanssa.


title: Kauniit ja rohkeat

text: Pam on edesmenneen Stephanie Forresterin sisar, ja inhoaa Loganin perhettä. Pam oli kihloissa Brooken, Katien ja Donnan isän Stephen Loganin kanssa, mutta he erosivat. Tämän jälkeen Pam ihastui Nick Maroneen. Nyt Pam työskentelee Forresterilla sihteerinä yhdessä Donna Loganin kanssa. Pam on ihastunut Ericiin.


title: Kauniit ja rohkeat

text: Maya on näyttelijä ja Dayzeen vanha ystävä heidän yhteisiltä ajoiltaan katujen kasvatteina. Dayzee on myös ollut syyttömänä vankilassa. Maya saapui Dayzeen kahvilaan kohtaamaan tämän ja vaati saada tietää, missä hänen vauvansa on. Maya antoi aikoinaan synnyttämänsä vauvan adoptoitavaksi, ja Dayzee kertoi lopulta Mayalle että vauva on kuollut. Tästä toivuttuaan Maya ihastui Rick Forresteriin, jota piti aluksi kodittomana. Rick seurusteli kuitenkin aluksi Caroline Spencerin kanssa, mutta jätti tämän ja aloitti suhteen Mayan kanssa. Mustasukkainen Caroline järjesti Mayan ja Carterin samaan websarjaan, jotta näille tulisi vipinää. Maya ja Carter menivät lopulta kihloihin, ja Rick ja Caroline menivät naimisiin. Parhaillaan Carolinella ja Ridge Forresterilla on kuitenkin molemminpuolinen ihastus, ja Rick ja Maya lämmittävät jälleen suhdettaan.


title: Kauniit ja rohkeat

text: Lakimies Carter ilmestyi sarjaan tapaamaan adoptioveljeään Marcusta. Myöhemmin hän tapasi Mayan, ja ihastui tähän. Mayalla oli jo kuitenkin tunteita Rick Forresteria kohtaan. Carter on myös aloitteleva näyttelijä, ja Caroline järjesti tämän Mayan kanssa samaan websarjaan, jotta heille tulisi vipinää.


title: Kauniit ja rohkeat

text: Wyatt on Bill Spencerin ja Quinn Fullerin poika. Hope näki tämän alasti suihkussa metsässä jonka jälkeen Hope kaatui metsässä, ja mies pelasti tämän. Myöhemmin Wyatt jäljitti Hopen ja pyysi tätä treffeille. Hope huomasi Wyattilla olevan samanlainen miekkakoru kuin Billillä ja Liamilla, ja paljastuikin, että korun suunnitellut Quinn ja Bill olivat nuoruudenrakastettuja ja Bill on Wyattin isä. Quinn on tiennyt asiasta koko ajan, mutta halusi suojella Wyattia Spencerin perheeltä, ja ei pidä nyt Hopesta tämän sekaannuttua heidän asioihin.


title: Kauniit ja rohkeat

text: Quinn on omaa yritystään, Quinn Artisan Jewelersia, johtava korusuunnittelija. Quinnilla on poika Wyatt Fuller, Bill Spencerin kanssa. Quinn ei pidä Hopesta, koska tämä auttoi Wyattin isän selvittämisessä. Quinnin yritys on solminut yhteistyösopimuksen Forrester Creationsin kanssa. Quinnilla oli vispilänkauppaa Ericin kanssa, ja myöhemmin päätyi jälleen suhteeseen Brooke Loganin kanssa kihloissa olevan Bill Spencerin kanssa. Myöhemmin hän rakastui, ja meni naimisiin Deacon Sharpen kanssa. Liitto ei kuitenkaan kestänyt, ja Quinn yritti mm. tappaa Deaconin. Quinn myös piti muistinsa menettänyttä Liam Spenceria erossa perheestään, ja yritti saada tämän rakastumaan itseensä. Lopulta Quinn ja Eric rakastuivat, ja menivät vasten Forresterin suvun tahtoa vastaan naimisiin.


title: Kauniit ja rohkeat

text: Ivy Forrester on John Forresterin tytär, Eric Forresterin veljentytär, ja Jessica Forresterin sisar. Ivy on ammatiltaan korusuunnittelija. Ivy saapui Los Angelesiin, ja aloitti työskentelyn Forrester Creationsissa, ja seurustelee parhaillaan Hope Loganista eronneen Liam Spencerin kanssa.


title: Kauniit ja rohkeat

text: Nicole Avant Forrester on Maya Avant Forresterin sisar, ja Julius ja Vivienne Avantin tytär. Nicole saapui tapaamaan sisartaan Mayaa tammikuussa 2016 kuultuaan tämän menestyksestä Forrester Creationsissa. Myöhemmin Nicole tapasi Zende Forrester Dominguezin. Zende on Ridgen siskon Kristen Forrester Dominguezin ja Tony Dominguezin adoptiopoika. Nicole ja zende aloittivat seurustelun, mutta myöhemmin Maya ja Rick pyysivät Nicolea kohdunvuokraukseen. Zende ei pystynyt hyväksymään tätä ja hän ja Nicole erosivat. Nicole synnyttää myöhemmin tytön, joka nimetään Elizabeth Nicole "Lizzy" Forresteriksi. Nicole ja Zende alkoivat tämän jälkeen seurustelmaan jälleen, Zenden jätettyä Sashan. Nicole ja Zende avioituivat syksyllä 2017.


title: Greenwich

text: Greenwich [ tai "ˈɡrɛnɪdʒ"] on Lontoon kaupunkipiiri Thamesjoen alajuoksun etelärannalla, noin 8,9 kilometriä Charing Crossilta itäkaakkoon. Se muodostettiin nykyisekseen vuonna 1965, jolloin siihen liitettiin suurin osa silloista Woolwichin kaupunkipiiriä.


title: Greenwich

text: Greenwich tunnetaan parhaiten merihistoriasta sekä siellä sijaitsevasta kuninkaallisesta observatoriosta, jonka mukaan nollameridiaani ja aikavyöhykkeiden perustana oleva "Greenwich Mean Time" (GMT) on määritelty. Greenwichissä sijaitsee myös Britannian merimuseo, National Maritime Museum. Greenwichissä on sijainnut myös kuninkaallinen palatsi, Palace of Placentia, jossa monet Tudor-suvun hallitsijat kuten Henrik VIII ja Elisabet I ovat syntyneet. Nykyään Greenwichin keskeiset osat muodostavat Unescon maailmanperintökohteen.


title: Greenwich

text: Greenwich kuului Kentiin vuoteen 1889 saakka, jolloin se liitettiin vasta perustettuun Lontoon kreivikuntaan. Vuodesta 1965 lähtien se on ollut osa Suur-Lontoota.


title: Greenwich

text: Nimen Greenwich ovat alueelle antaneet sinne asettuneet tanskalaiset. Nimen muinaisenglantilainen alkumuoto "Grenewic" merkitsi vihreää ("grene") paikkaa lahden ("vig") rannalla tai lähellä joen suuta. Tanskalaisten asutusalue tuli myöhemmin tunnetuksi nimellä "East Greenwich". Sen länsipuolelle muodostui "West Greenwich" eli "Deptford Stront", Thamesin rannalla oleva osa Deptfordia. Nimeä "East Greenwich" käytettiin 1800-luvulle saakka usein koko Greenwichin kaupungista.


title: Greenwich

text: Tumulukset kuninkaallisen observatorion lounaispuolella Greenwich Parkissa ovat todennäköisesti varhaiselta pronssikaudelta peräisin olevia hautakumpuja, joita saksit ottivat 500-luvulla uudestaan käyttöön hautapaikkoina. Idempänä Vanburghin ja Maze Hillien porttien välissä on ollut roomalainen huvila tai temppeli. Paikan sijainnin osoittavat yhä maassa kaiteella suojatut tesserat. Vuonna 1902 alueella suoritettiin kaivauksia, ja sieltä löydettiin roomalaisten keisarien Claudiuksen ja Honoriuksen aikaisia rahoja. Uusia kaivauksia alueella suoritettiin vuonna 2000 ja jälleen vuonna 2003.


title: Greenwich

text: Doverista Lontooseen johtava roomalainen tie, nykyinen Watling Street, kulki Greenwichin eteläpuolisen korkeammalla sijaitsevan maa-alueen, Blackheathin kautta. Se noudatteli aikaisemman kelttiläisen tien reittiä Canterburystä St Albansiin. Vielä Henrik V:n aikana Greenwich oli vain kalastajakylä, jonka kohdella jokeen voitiin turvallisesti ankkuroitua.


title: Greenwich

text: Ethelred Neuvottoman aikana Tanskan laivasto ankkuroitui Thamesjoelle Greenwichin kohdalle yli kolmeksi vuodeksi, ja sotilaat leiriytyivät sen yläpuolella olevalle kukkulalle. Sieltä käsin he hyökkäsivät Kentiin, valloittivat vuonna 1012 Canterburyn ja ottivat arkkipiispa Alphegen seitsemäksi kuukaudeksi vangiksi leirilleen Greenwichissä. Valloittajat kivittivät Alphegen kuoliaaksi, koska hän ei suostunut maksamaan tanskalaisten vaatimia 3 000 punnan lunnaita, ja legendan mukaan pitivät hallussaan hänen ruumistaan, kunnes hänen vereensä kastunut kuollut oksa kasvatti lehtiä. Tämän vuoksi hänen ruumiinsa luovutettiin hänen seurakuntalaisilleen ja hänet julistettiin pyhimykseksi, jolle omistettiin paikkakunnalle 1100-luvulla rakennettu kirkko. Nykyään paikalla on Nicholas Hawksmoorin suunnittelema, vuonna 1714 valmistunut Pyhän Alfegen kirkko (St. Alfege Church).


title: Greenwich

text: Domesday Bookissa mainitaan, että Greenwichin kartanoa piti hallussaan Bayeuxin piispa Odo, jonka maat hankittiin kruunulle vuonna 1082. Paikalla sijaitsi kuninkaallinen palatsi tai metsästysmaja jo ennen vuotta 1300, jolloin Edvard I:n tiedetään tehneen lahjoituksia siellä sijainneelle Neitsyt Marian kappelille.


title: Greenwich

text: Myös seuraavat kuninkaat Henrik IV ja Henrik V kävivät paikalla säännöllisesti. Henrik IV luovutti kartanon Thomas Beaufortille tämän elinajaksi, ja hän myös kuoli siellä vuonna 1426.


title: Greenwich

text: Vuonna 1447 Henrik V ja hänen velipuolensa, Gloucesterin kreivi Humphrey, alkoivat rakentaa Greenwichin palatsia seuraavaa hallitsijaa Henrik VI:tta varten. Samalla puutarha aidattiin ja nykyisen observatorion paikalle pystytettiin torni. Humphreyn kuoleman jälkeen Henrik VI:n rakastajatar Margareeta Anjoulainen antoi palatsille nimen "Palace of Placentia". Se valmistui Edvard IV:n aikana, jolloin sitä myös laajennettiin, ja vuonna 1466 hän lahjoitti sen puolisolleen, kuningatar Elisabet Woodvillelle.


title: Greenwich

text: Placentian palatsi oli Henrik VII:n pääasiallinen asuinpaikka. Siellä syntyivät hänen poikansa Henry (myöhemmin kuningas Henrik VIII) ja Edmund Tudor, Somersetin herttua. Henrik suosi Greenwichiä lähellä sijainneen Elthamin palatsin, aikaisemmin tärkeimmän kuninkaanpalatsin sijasta. Hän laajensi Greenwichin palatsia ja siitä tuli hänen pääasiallinen asuinpaikkansa Lontoossa, kunnes Whitehall Palace 1530-luvulla rakennettiin. Henrik VIII meni Greenwichissä naimisiin ensin Katariina Aragonialaisen, myöhemmin Anna Kleveläisen kanssa, ja siellä syntyivät kuningattaret Maria ja Elisabet I. Hänen poikansa Edvard VI myös kuoli siellä 15-vuotiaana.


title: Greenwich

text: Placentian palatsista tuli myöhemmin myös Elisabetin suosima kesäasunto. Sekä hän että hänen sisarensa Maria I asuivat siellä kauan, ja siellä Elisabetin asettama neuvosto suunnitteli vuonna 1588 käydyn taistelun espanjalaista Voittamatonta armadaa vastaan.


title: Greenwich

text: Jaakko I:n aikana Greenwichin palatsi muutettiin lopulliseen muotoonsa. Hän lahjoitti sen puolisolleen Anna Tanskalaiselle. Vuonna 1636 valmistui Annan asunnoksi tarkoitettu, Inigo Jonesin suunnittelema Queen's House, palatsin viimeinen lisärakennus. Anna kuitenkin kuoli sen rakennustöiden aikana, ja Kaarle I antoi sen puolisonsa Henrietta Marian käyttöön. Englannin sisällissodan aikana palatsia käytettiin korpputehtaana ja sotavankien säilytyspaikkana. Sen jälkeen kun Kaarle II vuonna 1649 oli syösty vallasta, palatsi oli lordiprotektorin asuinpaikkana.


title: Greenwich

text: Kun kuningasvalta vuonna 1660 palautettiin, Placentian palatsi oli jäänyt pois käytöstä ja se purettiin. vain Queens' House jäi jäljelle. Kuningas Kaarle II:ta varten paikalle alettiin suunnitella uutta palatsia, mutta siitä saatiin valmiiksi vain osa, "King Charles block". Kaarle II suunnitteli ja istutti Greenwich Parkin uudestaan ja perusti Greenwichin kuninkaallisen observatorion.


title: Greenwich

text: Jaakko II, joka vuoteen 1673 saakka oli Yorkin herttua ja Lord Amiral, oleskeli usein Greenwichissä veljensä Charlesin kanssa, ja Samuel Pepysin mukaan hänen ehdotuksestaan perustettiin kuninkaallinen sairaala merimiehiä varten. Se aloitti toimintansa Greenwichissä sen jälkeen, kun hänen tyttärensä Maria II oli antanut Christopher Wrenille tehtäväkseen suunnitella sairaalan. Se rakennettiin aikaisemman kuninkaanpalatsin paikalle. Rakennustyöt aloitettiin Vilhelm III:n valtakaudella ja ne suoritti vuonna 1696 loppuun Nicholas Hawksmoor.


title: Greenwich

text: Sairaalan suuri rakennusryhmä muutettiin myöhemmin, vuonna 1873, laivaston koulutuskeskukseksi, "Royal Naval College". Sitä käytettiin sotilasopetukseen vuoteen 1998 saakka, jolloin se siirtyi Greenwich Foundationin hallintaan. Rakennusten historiallisesti merkittävimmät huoneet ovat yleisölle avoinna; muut tilat ovat Greenwichin yliopiston sekä musiikki- ja tanssiakatemian, "Trinity Laban Conservatoire of Music and Dance" käytössä.


title: Greenwich

text: Yrjö I nousi maihin Greenwichissä, kun hän kuninkaaksi tullessaan saapui maahan Hannoverista vuonna 1714. Hänen seuraajansa Yrjö II luovutti merimiesten kuninkaalliselle sairaalalle jakobiittikapinasta tuomitun Charles Radclyffen varat, joiden ansiosta rakennus saatiin vuonna 1751 valmiiksi.


title: Greenwich

text: Vuonna 1805 Yrjö III luovutti Queen's Housen "Royal Naval Asylum" -nimiselle orpolasten koululle, joka myöhemmin yhdistettiin Greenwichin sairaalakoulun kanssa. Kun sitä vuonna 1892 laajennettiin rakennukseen, jossa nykyisin on Britannian kansallinen merimuseo, National Maritime Museum, kuningatar Viktoria antoi sille nimen "Royal Hospital School".


title: Greenwich

text: Yrjö II lahjoitti sairaalalle lähes 40 maalausta. Täten syntyi galleria, joka tunnetaan nimellä "Painted Hall" ja on sekin osa merimuseota. Vilhelm IV ja hänen puolisonsa Adelaide kävivät myös galleriassa säännöllisesti ja tekivät sille lahjoituksia.


title: Greenwich

text: Greenwichistä tuli 1600-luvulta lähtien suosittu asuinpaikka, johon rakennettiin monia huomattavia rakennuksia kuten Vanbrugh Castle Yrjöjen ajasta lähtien sen keskustaan alettiin rakentaa myös kerrostaloja.


title: Greenwich

text: Kuningatar Viktoria kävi Greenwichissä vain harvoin, mutta vuonna 1845 hänen aviomiehensä prinssi Albert osti omilla varoillaan amiraali Nelsonin Trafalgarin taistelussa käyttämän asetakin, joka nykyään kuuluu merimuseon kokoelmiin.


title: Greenwich

text: Greenwich kuului Kentin kreivikuntaan vuoteen 1889 saakka, jolloin se liitettiin tuolloin perustettuun Lontoon kreivikuntaan.


title: Greenwich

text: Yrjö V ja hänen puolisonsa Mary tukivat molemmat hanketta kansallisen merimuseon perustamiseksi, ja Mary luovutti sinne useita esineitä.


title: Greenwich

text: Yrjö VI, ollessaan vielä Yorkin herttua, muurasi uuden kuninkaallisen sairaalakoulun peruskiven, kun se muutti Holbrookiin, Suffolkiin. Vuonna 1937 hänen ensimmäinen virallinen toimenpiteensä kuninkaana, kolme viikkoa ennen kruunausta, oli kansallisen merimuseon avaaminen koulun entisessä rakennuksessa Greenwichissä. Hänen seurassaan olivat tuolloin kuningatar Mary, kuningatar (myöhempi kuningataräiti) Elisabet) sekä prinsessa Elizabeth, nykyinen kuningatar Elisabet II.


title: Greenwich

text: Prinsessana ollessaan Elisabet ja hänen aviomiehensä Prinssi Philip, Edinburghin herttua, vierailivat Greenwichissä ensimmäisen kerran yhdessä vuonna 1948. Mennessään edellisenä vuonna naimisiin Philip oli saanut myös arvonimen Baron Greenwich. Vuonna 1948 hänestä tuli merimuseon johtokunnan aktiivinen jäsen, jollaisena hän toimi 52 vuotta, vuoteen 2000 saakka, jolloin hänestä tuli sen ensimmäinen suojelija.


title: Greenwich

text: Greenwichin merihistoriallisen merkityksen korostamiseksi sinne sijoitettiin vuonna 1957 historiallinen klipperi Cutty Sark sekä myöhemmin useiden vuosien ajaksi myös Francis Chichesterin purjelaiva Gipsy Moth IV.


title: Greenwich

text: Greenwichin itäosa lähellä Blackwallin tunnelia oli vielä 1960-luvulla lähes yksinomaan työväestön asuntoaluetta. Sitä vastoin sen länsiosa oli monipuolisempi: jokivarressa oli teollisuuttakin, mutta kauempana joesta joukko hienoja asuintaloja, ja alue oli nopeasti kehittymässä.


title: Greenwich

text: n kunniaksi 5. tammikuuta 2010 päätettiin, että vuoden 2012 helmikuun 3. päivästä lähtien Greenwichin kaupunkipiirille myönnettiin kuninkaallisen kaupunkipiirin asema, jolloin sen viralliseksi nimeksi tuli "Royal Borough of Greenwich". Sama asema oli ennestään ollut vain kolmella kaupunkipiirillä, jotka olivat Lontooseen kuuluvat Kingston ja Kensington and Chelsea sekä Lontoon ulkopuolinen Windsorin ja Maidenhearin kaupunkipiiri. Perusteina tämän aseman myöntämiselle olivat Greenwichin historiallinen merkitys kuninkaiden asuinpaikkana, sen asema nollameridiaanin sijaintipaikkana ja Unescon maailmanperintökohteena.


title: Greenwich

text: Hallinnollisesti Greenwichin kaupunkipiiriin kuuluvat Greenwich Westin ja Peninsulan alueet. Se muodostettiin vuonna 1965 yhdistämällä aikaisempi Greenwichin kaupunkipiiri ja se osa aikaisemmasta Woolwichin kaupunkipiiristä, joka oli Thamesin eteläpuolella. Yhdessä Blackheathin Westcomben, Charltonin, Glundonin, Woolwichin ja Woolwich Commonin kanssa se valitsee yhden edustajan Britannian parlamenttiin.


title: Greenwich

text: Greenwich on rakennettu laajalle alueelle Thamesjoen mutkan eteläpuolelle, missä laivat voidaan turvallisesti ankkuroida joen syvään veteen. Etelämpänä sijaitseva Blackheath on lähes 30 metrin korkuisella kukkulalla ja Greenwich Park sen rinteessä. Korkeammalla olevat alueet muodostuvat kerrostuneesta sorasta, jollaista ulottuu laajalle kaakkoon kalkkiperäiseen maastoon. Jokivarressa on hiekansekaista savimaata.


title: Greenwich

text: Greenwichiä rajoittaa lännessä Thamesin sivujoki Ravensbourne, jonka alajuoksu tunnetaan myös nimellä "Deptford Creek", sekä Deptford. Sen itärajalla ovat entinen teollisuusalue Greenwichin niemimaalla ja Westcombe Parkin asuntoalue. Pohjoisessa Greenwich rajoittuu Thamesjokeen, etelässä Blackheathiin sekä Lontoosta Doveriin johtavaan valtatiehen A2.


title: Greenwich

text:
Klipperi "Cutty Sark" on nostettu kuivatelakalle jokivarteen. Toukokuussa 2007 tulipalo tuhosi osan laivasta, joskin osa siitä oli jo aikaisemmin siirretty muualle korjattavasti. Lähistöllä oli useiden vuosien ajan nähtävillä myös "Gipsy Moth IV", Rrancis Chichesterin 16,5 metrin pituinen purjelaiva, jolla hän vuosina 1966–1967 purjehti maapallon ympäri 226 päivässä. Vuonna 2004 "Gipsy Moth IV" vietiin pois Greenwichistä, ja korjaustöiden jälkeen sillä suoritettiin toinen maailmanympäripurjehdus, joka päättyi toukokuussa 2007. Joenvarressa sairaalan luoteiskulmassa on arktisia alueita tutkineen Joseph René Bellotin muistoksi pystytetty obeliski.
Lähellä Cutty Sarkin sijoituspaikkaa on pyöreä rakennus, jossa on sisäänkäynti 4. elokuuta 1902 avattuun, Thamesin alittavaan jalankulkutunneliin. Se johtaa Greenwichistä joen toisella puolella olevaan Isle of Dogsiin. Tunnelin pohjoispäässä on Island Gardens. Sieltä kohti silloista Greenwichin sairaalaa, myöhempää "Royal Naval Collegea" avautuu kuuluisa näkymä, joka esiintyy eräässä Canaletton maalauksessa.


title: Greenwich

text: Satojen vuosien ajan on joella Greenwichin kohdalla soudettu, myös kilpaa, ja ensimmäinen Greenwichin regatta pidettiin vuonna 1785. Jokavuotinen soutukilpailu, Great River Race päättyy Cutty Sarkin kohdalla. Lähellä Crane Streetin varrella sijaitseva Trafalgar Rowing Centre on Curlew Rowing Clubin ja Globe Rowing Clubin kotipaikka.


title: Greenwich

text:
Royal Naval College on suuri kupolikattoinen rakennus, arkkitehti Christopher Wrenin mestariteos. Sitä hallinnoi "Greenwich Foundation" -niminen säätiö, ja osa rakennuksista on nykyisin Greenwichin yliopiston, osa taas Trinity College of Musicin käytössä. Rakennuskompleksissa on myös collegen entinen, James Thornhillin maalaama ruokasali, "Painted Hall", ja James Stuartin sisustama kappeli. Naval Collegessa on ollut myös opetustarkoituksiin rakennettu ydinreaktori, "JASON-reaktori", joka oli käytössä vuosina 1962–1996 ja poistettiin vuonna 1999.
Naval Collegen itäpuolella on vuonna 1613 rakennettu vaivaistalo, "Trinity Hospital", joka on Greenwichin keskustan vanhin säilynyt rakennus. Se on lähellä Greenwichin voimalaitoksen massiivisia tiilimuureja. Hiilivoimala rakennettiin vuosina 1902–1910 tuottamaan sähköä Lontoon raitiovaunuille, ja myöhemmin metrolle. Myöhemmin se on muutettu öljyllä ja kaasulla ja toimivaksi. Itä-Greenwichissä on myös pieni puisto, "East Greenwich Pleasaunce", joka aikaisemmin oli vaivaistalon hautausmaa.


title: Greenwich

text: The O, alkuperäiseltä nimeltään Millennium Dome, sijaitsee joen mutkassa olevalla Greenwichin niemimaalla noin 4,8 kilometriä Greenwichin keskustasta itään. Se rakennettiin juuri ennen vuosituhannen vaihdetta entisen Greenwichin kaasulaitoksen alueelle.


title: Greenwich

text: Entisen Naval Collegen läheisyydessä on Britannian kansallinen merimuseo, National Maritime Museum. Sen rakennukset muodostavat myös symmetrisen ryhmän ja suuren arkadin Queen's Housen ympärille. Näiden eteläpuolella on 0,7 neliökilometrin laajuinen viheralue, Greenwich Park, joka muodostettiin 1600-luvulla Palace of Placentiaa ympäröiville kuninkaallisille metsästysmaille.


title: Greenwich

text: Puistossa maasto nousee mentäessä kohti Blackheathia, ja kukkulan huipulla on James Wolfen patsas. Lähellä huippua on myös Greenwichin kuninkaallisen observatorion rakennusryhmä, jonka kautta nollameridiaani aikoinaan määriteltiin kulkemaan.


title: Greenwich

text: Ranger's House on puiston Blackheathin-puoleisella reunalla, ja siellä on Wehnherin taidekokoelma.. Puiston länsireunassa, Maze Hillillä, on joukko hienoja rakennuksia, niiden joukossa John Vanbrughin talo.


title: Greenwich

text: Greenwichin tunnetuin nähtävyys on vanha tähtitieteellinen observatorio "Royal Greenwich Observatory" (), jonka mukaan pituuspiirit ja aikavyöhykkeet on määritelty. Nollapituuspiiri määriteltiin aikoinaan kulkemaan observatoriossa olevan, George Biddell Airyn meridiaaniympyrän keskipisteen kautta. Nykyisin observatorio ei enää ole toiminnassa, mutta sieltä annetaan edelleen päivittäin kello 13.00 aikamerkki laskemalla pallo tornista alas. Myöskään nykyisen WGS84-järjestelmän nollapituuspiiri ei kulje Airyn meridiaaniympyrän kautta, vaan satakunta metriä idempänä. Vanhassa observatoriossa on tähtitieteellisten kojeiden ja navigaatiovälineiden museo sekä kahvila. Museoon ei ole sisäänpääsymaksua.


title: Greenwich

text: Observatorio rakennutettiin kuninkaallisen astronomin työpaikaksi 1675. Alkuperäisen rakennuksen suunnitteli astronomi ja arkkitehti Christopher Wren, ja se oli ensimmäinen tutkimuslaitokseksi suunniteltu rakennus Britanniassa.


title: Greenwich

text: Royal Greenwich observatory lähti Greenwichistä Herstmonceuxiin 1957, siirtyi Cambridgeen 1990 ja lakkautettiin 1998.


title: Greenwich

text: Kansainvälistä vertailuaikaa kutsuttiin ennen Greenwichin keskiajaksi, "Greenwich Mean Time", GMT, joka on nykyään korvattu UTC:llä, "Coordinated Universal Time".


title: Greenwich

text: Brittiläisissä kartoissa Greenwichin pituuspiiriä käytettiin yleisesti nollapituuspiirinä jo 1700-luvulla, ja seuraavalla vuosisadalla se oli käytössä noin 70 prosentissa maailman merikartoissa. Kansainvälisesti se sovittiin pituuspiirien ja aikavyöhykkeiden lähtökohdaksi Washingtonissa vuonna 1884 pidetyssä kondefenssissa.


title: Greenwich

text: Greenwichin keskustassa, puiston ja Royal Naval Collegen länsipuolella on pääasiassa Yrjöjen ja viktoriaanisen ajan rakennuksia. Siellä on myös suuri katettu markkinapaikka, Greenwich market, ja elokuvakeskus. Sieltä kohti kukkulaa mentäessä matkan varrella on Yrjöjen ajan rakennuksia, muun muassa Crooms' Hillillä sijaitseva viuhkamuseo, "Fan Museum".


title: Greenwich

text: Greenwichissä on myös kaksi teatteria, "Greenwich Theatre" ja "Greenwich Playhouse".


title: Greenwich

text: Greenwichissä on järjestetty markkinoita jo 1300-luvulla, mutta nykyisten markkinoiden historia alkaa vuodeta 1700, jolloin Romneyn jaarli Henry myönsi Greenwich Hospital'ille tuhanneksi vuodeksi oikeuden järjestää markkinat kaksi kertaa viikossa, keskiviikkoisin ja lauantaisin.


title: Greenwich

text: Markkinatori sijaitsee merimuseon välittömässä läheisyydessä alueella, jota rajoittavat kadut ovat College Approach, Greenwich Church Steet, King William Walk ja Nelson Road. Siellä myydään käsitöitä, antiikkia ja kirjoja.


title: Greenwich

text: Vuonna 1997 Greenwichin keskeiset osat, "Maritime Greenwich", lisättiin Unescon maailmanperintökohteiden luetteloon. Tämän aseman se sai, koska sinne on keskittynyt joukko historiallisesti ja arkkitehtonisesti huomattavia rakennuksia. Maailmanperintökohteeseen kuuluvat Greenwich Park ja siellä olevat rakennukset, jokivarren rakennukset sekä Yrjöjen ja Viktorian aikainen kaupungin keskusta.


title: Greenwich

text: Tunnustukseksi Greenwichin merkittävästä asemasta tähtitieteen historiassa on asteroidille nro 2830 annettu nimi Greenwich.


title: Greenwich

text: Greenwichin yliopisto toimii suurelta osin entisen Royal Naval Collegen rakennuksissa. Sillä on muita kampuksia myös Elthamissa ja Medwayssä. Lähellä Greenwichin kampusta ovat Greenwich Hospitalin entiset rakennukset, joissa nykyisin toimii Trinity College Music.


title: Greenwich

text: Greenwichissä on kaksi rautatieasemaa, Greenwichin asema ja Maze Hillin asema, joista on rautatieyhteys muun muassa Cannon Streetin rautatieasemalle. Greenwichiin kulkee myös useita Lontoon bussilinjoja.


title: Greenwich

text: Greenwichiin pääsee myös Thamesilla kulkevilla matkustajalaivoilla, joista monet liikennöivät Westminsterin ja Greenwichin välillä. Osa niistä on katamaraaneja.


title: AK-74

text: AK-74 () on AK-47:n varsinaisen massatuotantomallin AKM:n ("Avtomat Kalašnikova Modernizirovannyi") pohjalta suunniteltu, monilla uudistuksilla toteutettu 5,45x39 millimetrin patruunaa käyttävä rynnäkkökivääri, joka on tällä hetkellä käytössä muun muassa Venäjän armeijalla.


title: AK-74

text: Nimensä mukaan suunnittelu saatettiin loppuun vuonna 1973. AK-74:n uudemmissa versioissa on laminoidun puutukin ja kahvan sijasta mustat polymeerista valmistetut muotoilultaan hieman parannellut osat. Aseen kompaktissa versiossa AKS-74M on umpiperä korvattu luurankomallisella taittoperällä ja ase on varustettu optisen/yötähtäimen kiinnityskiskolla. Vuonna 1979 kehitettiin laskuvarjojoukkoja ja panssarivaunujen miehistölle AKS-74u-karbiiniversio taittotukilla ja lyhennetyllä piipulla varustettuna.